Κυρίες και κύριοι συνάδελφοι, αρχίζει η συνεδρίαση. Καλημέρα σας. Εισερχόμαστε στην ημερήσια διάταξη ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής των άρθρων και του συνόλου των σχεδίων νόμων του Υπουργείου Εξωτερικών: Πρώτον, «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Ινδονησίας για οικονομική συνεργασία». Δεύτερον, «Κύρωση της Συμφωνίας για την ίδρυση του Διεθνούς Ιδρύματος ΕΕ - ΛΑΚ». Τρίτον, «Κύρωση του Παραρτήματος XV της Σύμβασης Προνομίων και Ασυλιών των Ειδικευμένων Οργανισμών, αναφορικά με τον Παγκόσμιο Οργανισμό Διανοητικής Ιδιοκτησίας». Τέταρτον, «Κύρωση της Συμφωνίας για τη συμμετοχή της Δημοκρατίας της Κροατίας στον Ευρωπαϊκό Οικονομικό Χώρο». Τα νομοσχέδια ψηφίστηκαν στη Διαρκή Επιτροπή κατά πλειοψηφία. Εισάγονται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν το λόγο όσοι έχουν αντίρρηση επί της κύρωσης των συμβάσεων αυτών για πέντε λεπτά και οι κοινοβουλευτικοί εκπρόσωποι, εφόσον το επιθυμούν, για πέντε λεπτά με την προϋπόθεση βεβαίως ότι δεν θα έχουν μιλήσει οι Πρόεδροι των κοινοβουλευτικών ομάδων. Η ψηφοφορία και των τεσσάρων συμβάσεων θα γίνει μετά το τέλος της συζήτησή τους χωριστά και με τη σειρά που συζητήθηκαν. Συμφωνεί με το Σώμα;
Το Σώμα συνεφώνησε. Να τα πάρουμε ένα, ένα. Για το πρώτο που αφορά την Ινδονησία επιφύλαξη έχει διατυπωθεί από πλευράς ΣΥΡΙΖΑ και Ελληνικής Λύσης. Από τον ΣΥΡΙΖΑ ποιος συνάδελφος θα ήθελε να πάρει το λόγο;
Εγώ, κύριε Πρόεδρε.
Έχετε διατυπώσει επιφύλαξη για το πρώτο εσείς και η Ελληνική Λύση. Τον λόγο έχει η κ. Τζάκρη.
Κύριε Πρόεδρε, σχετικά με την κύρωση της Συμφωνίας μεταξύ της Κυβέρνησης της ελληνικής δημοκρατίας και της Κυβέρνησης της δημοκρατίας της Ινδονησίας για οικονομική συνεργασία κατ’ αρχάς θέλω να επισημάνω ότι η δική μας προσέγγιση προς τις συμφωνίες αυτές ως οριζόντια αρχή είναι υποστηρικτική. Θεωρούμε κύριε Υπουργέ ότι οι εμπορικές συμφωνίες που υπογράφονται με τρίτες χώρες θεωρητικά θα βοηθήσουν στην εξωστρέφεια της ελληνικής οικονομίας και θα διευκολύνουν τους Έλληνες εξαγωγείς, θα δημιουργήσουν ευκαιρίες και νέες επιχειρηματικές δραστηριότητες και θα ενθαρρύνουν νέες επενδύσεις. Το επιχειρηματικό περιβάλλον καθίσταται βάσει των συμφωνιών αυτό πιο προβλέψιμο και δημιουργείται ένα σύστημα κανόνων για τις συναλλαγές. Όσον αφορά τώρα την παρούσα Συμφωνία μεταξύ της Κυβέρνησης της ελληνικής δημοκρατίας και της Κυβέρνησης της δημοκρατίας της Ινδονησίας για οικονομική συνεργασία, η δική μου ενημέρωση λέει ότι από το 2014 βρίσκεται σε ισχύ η συνολική Συμφωνία - Πλαίσιο Εταιρικής Σχέσης και Συνεργασίας μεταξύ της Ευρωπαϊκής Ένωσης και της δημοκρατίας της Ινδονησίας, η οποία ήταν πενταετούς διάρκειας με δυνατότητα ετήσιων παρατάσεων. Στην Ελλάδα η Συμφωνία έχει κυρωθεί με τον ν. 4226/2014. Θεωρώ - και διαψεύστε με εάν κάνω λάθος - ότι εξακολουθεί να βρίσκεται σε ισχύ η Συμφωνία αυτή. Από το 2016 έχουν ξεκινήσει οι διαπραγματεύσεις για την επίτευξη συμφωνίας ελεύθερων συναλλαγών μεταξύ της Ευρωπαϊκής Ένωσης και της Ινδονησίας και είναι σε ισχύ η Συμφωνία Πλαίσιο. Αν δεν κάνω λάθος έχει ολοκληρωθεί ο δέκατος γύρος των διαπραγματεύσεων. Γνωρίζω επίσης ότι στο άρθρο 48 του ν.4226 προβλέπεται ότι η Συμφωνία Πλαίσιο δεν απαγορεύει οποιαδήποτε δράση αναληφθεί από πλευράς κρατών μελών να αναλάβουν διμερείς δραστηριότητες συνεργασίας με την Ινδονησία ή να συνάψουν ενδεχομένως νέα συμφωνίες οικονομικής συνεργασίας με την Ινδονησία. Προκύπτει όμως το ερώτημα για τη σκοπιμότητα και την αναγκαιότητα αυτής Συμφωνίας. Δεν είναι σαφές ποιο κενό έρχεται να καλύψει που δεν καλύπτεται από την σε ισχύ σήμερα ευρισκόμενη συνολική Συμφωνία Πλαίσιο Εταιρικής Σχέσης και Συνεργασίας μεταξύ της Ευρωπαϊκής Ένωσης και της δημοκρατίας της Ινδονησίας ή ποια θα είναι η χρησιμότητά της μετά την υπογραφή της Συμφωνίας Ελεύθερων Συναλλαγών Ευρωπαϊκής Ένωσης - Ινδονησίας. Αυτό είναι το ερώτημα μου που δεν απαντήσατε κύριε Υπουργέ στην συζήτηση στην επιτροπή και για αυτό τον λόγο επιφυλάχθηκα. Επίσης θα ήθελα να επαναλάβω ένα πάγιο αίτημά μου. Το Υπουργείο Εξωτερικών ή η αρμόδια υπηρεσία θα πρέπει να μας έχει ενημερώσει με ένα λεπτομερές σημείωμα για τη σκοπιμότητα και την αναγκαιότητα της συγκεκριμένης Συμφωνίας καθώς και με ένα σύντομο ιστορικό για τις σχέσεις των δύο χωρών. Ευχαριστώ, κύριε Πρόεδρε.
Και εγώ σας ευχαριστώ.
Δεν κατάλαβα από την τοποθέτηση της κυρίας Εισηγητού αν ψηφίζει ή καταψηφίζει την συγκεκριμένη Συμφωνία.
Μα για αυτό ρωτήσαμε, κύριε Υπουργέ.
Κύριε Υπουργέ… (Δεν ακούστηκε)
Αν είχατε παρακολουθήσει, κύριε Κατρούγκαλε, όλη τη συνεδρίαση, όλα αυτά έχουν απαντηθεί.
Κύριε Πρόεδρε, τον λόγο.
Καλά, μπορούν να το πουν και κατά την ψηφοφορία. Ίσως να θέλει ο Υπουργός να απαντήσει και να είναι σαφής η τοποθέτησή σας για το εάν είστε υπέρ. Τον λόγο έχει ο κ. Κατρούγκαλος.
Κύριε Πρόεδρε, πράγματι ο Υπουργός έχει δίκιο. Δεν ήμουν προσωπικά παρών στη συγκεκριμένη επιτροπή και για αυτό θα σας παρακαλούσα να απαντήσετε για να ακούσουμε.
Ωραία, θα το πουν κατά την ψηφοφορία. Τον λόγο έχει ο κ. Χήτας από την Ελληνική Λύση για την πρώτη κύρωση.
Κύριε Πρόεδρε, να μιλήσω για όλα;
Για αυτά που έχετε επιφύλαξη. Εάν έχετε ψηφίσει κάποιο, δεν προβλέπεται. Ορίστε, έχετε τον λόγο.
Ευχαριστώ, κύριε Πρόεδρε. Καλημέρα σε όλους. Κύριε Υπουργέ, φέρνετε διάφορες συμφωνίες κατά περιόδους για να κυρώσουμε, όχι μόνο σαν Υπουργείο Εξωτερικών. Το ότι τείνει να γίνει μια πρακτική κυρώσεων συμφωνιών δεν το λέμε επειδή έχουμε κάποιο θέμα με τον αριθμό των συμφωνιών, αλλά επειδή πρέπει η χώρα μας πριν υπογράψει και κυρώσει κάποια συμφωνία να εξετάζει αν αυτή προάγει και εξυπηρετεί τα δικά μας συμφέροντα, να εξετάζει προσεκτικά τι πρέπει από κάθε συμφωνία να πάρουμε, τι κερδίζουμε, αν κερδίζουμε και τι θα αποκομίσουμε από αυτήν. Ο εισηγητής σας στη συνεδρίαση της αρμόδιας επιτροπής ανέφερε μεταξύ άλλων κύριε Υπουργέ, ότι η χώρα μας τηρεί απαρέγκλιτα τις υποχρεώσεις της που πηγάζουν από διάφορες συμβάσεις και συμφωνίες. Αυτό είναι αλήθεια. Το ζητούμενο είναι, όμως, όχι μόνο να κυρώνουμε συμφωνίες, όχι μόνο να κλικάρουμε να λέμε ότι ωραία διεκπεραιώθηκε και αυτή αλλά να απαιτούμε να αναλάβουν πραγματικά τις υποχρεώσεις τους και τα άλλα κράτη. Και αυτό το επισημαίνουμε ιδίως σε ό,τι έχει να κάνει με τις σχέσεις μας με την Ευρωπαϊκή Ένωση και τα άλλα μέλη - κράτη. Ξεκάθαρα η χώρα μας δεν μπορεί άλλο να σηκώνει μόνη της το φορτίο, για παράδειγμα με τους παράνομους μετανάστες. Δεν γίνεται άλλο να μπαίνει στο περιθώριο ο Έλληνας πολίτης και ο ελληνικός λαός να συνεχίζει να κάνει θυσίες. Εδώ βλέπουμε ότι προχωρούν τα σχέδια για να γεμίσει η πατρίδα μας, τα νησιά μας με τεράστιες δομές, με χιλιάδες παράνομους. Αυτή η κατάσταση απέχει πολύ από τις αρχές της αβεβαιότητας, της συνεισφοράς και της αλληλεγγύης. Την ίδια στιγμή, το ξέρετε πάρα πολύ καλά, σήμερα που μιλάμε οι Έλληνες πολίτες στερούνται ακόμα και τα στοιχειώδη, στερούνται βασικά είδη διατροφής. Πάμε τώρα στις συμφωνίες. Ειδικότερα, η Συμφωνία με την Ινδονησία Αποτελεί μία διμερή συμφωνία με ευρύ περιεχόμενο για συνεργασία σε διάφορους τομείς της παραγωγής. Ο στόχος είναι η ανάπτυξη της οικονομικής συνεργασίας και των δύο χωρών σε τομείς αμοιβαίου ενδιαφέροντος και προβλέπεται και η σύσταση μικτής Επιτροπής. Τελικά, όμως, το ερώτημα είναι αν θα έχουμε όφελος από αυτή τη Συμφωνία. Η εξωστρέφεια αυτή, όπως αναφέρετε και εσείς, θα έχει θετικό αντίκτυπο στην εθνική μας οικονομία, θα έχουμε αύξηση των εξαγωγών μας στη χώρα αυτή ή θα δούμε τελικά να κατακλύζουν ακόμα περισσότερα ξένα προϊόντα την ελληνική αγορά, υπονομεύοντας ακόμη περισσότερο την ελληνική παραγωγή και φυσικά την ελληνική παραγωγικότητα; Η δεύτερη Συμφωνία του Διεθνούς Ιδρύματος Ευρωπαϊκής Ένωσης και της Λατινικής Αμερικής και Καραϊβικής είναι κύρωση συμφωνίας που απορρέει από τις ευρωπαϊκές μας υποχρεώσεις, όπως πάλι αναφέρει. Με αυτήν ιδρύεται Διεθνές Ίδρυμα ως Διεθνής Οργανισμός Διακυβερνητικού Χαρακτήρα και τη φέρνετε για κύρωση τώρα, πέντε χρόνια μετά την υπογραφή. Θυμίζω ότι το Ίδρυμα εδρεύει στο Αμβούργο της Γερμανίας και προβλέπονται παρόμοια προνόμια και ασυλίες του Ιδρύματος στη Γερμανία. Παράλληλα, παρέχεται ευνοϊκή φορολογική μεταχείριση του Ιδρύματος στις χώρες που συμμετέχουν, χωρίς την ίδια στιγμή να είναι ξεκάθαρες όλες οι πηγές χρηματοδότησης του προγράμματος. Μπορεί να συνάπτει στρατηγικές εταιρικές σχέσεις με δημόσιους και ιδιωτικούς φορείς, ενώ στοχεύει στη συμβολή της κοινωνίας των πολιτών και των λοιπών κοινωνικών φορέων. Ξέρετε, όλοι αυτοί οι Διεθνείς Οργανισμοί κάνουν λόγο και προωθούν, όπως λένε, την παγκόσμια συνεργασία, την ολοκλήρωση, την ενίσχυση των φτωχών χωρών, τη βιώσιμη ανάπτυξη. Όλα αυτά ακούγονται πολύ ωραία. Το ζήτημα, όμως, δεν είναι μόνο κατά πόσο αυτό είναι εφικτό, αλλά κυρίως ότι πρέπει να λαμβάνονται υπόψη πάντα οι εθνικές ανάγκες και δυνατότητες που έχει κάθε χώρα. Και αυτό το αναφέρουμε γιατί η χώρα μας βρίσκεται στα πρόθυρα γενικευμένης επισιτιστικής κρίσης και έχει πολλά σοβαρά προβλήματα να αντιμετωπίσει. Τελικά, όλοι αυτοί οι διεθνείς οργανισμοί, οι συνεργασίες αυτού του είδους, μήπως καταλήγουν να προωθούν τις οικονομικά ισχυρότερες χώρες και τα συμφέροντά τους σε μικρότερες και φτωχότερες χώρες; Τρίτη είναι η Συμφωνία για την κύρωση του δέκατου πέμπτου Παραρτήματος της Σύμβασης Προνομίου των Ασυλιών των Ειδικευμένων Οργανισμών σε σχέση με τον Παγκόσμιο Οργανισμό Διανοητικής Ιδιοκτησίας. Το Παράρτημα αυτό εγκρίθηκε από τη Συντονιστική Επιτροπή του Οργανισμού το 1977 και τώρα, σαράντα τέσσερα χρόνια μετά, έρχεται η κύρωση. Η χώρα μας με τον ν.4471/76 κύρωσε νομοθετικά την κύρια Σύμβαση και τα δεκατέσσερα τότε παραρτήματά της. Ποιους εξυπηρετεί η κύρωση αυτής της Συμφωνίας τώρα, σχεδόν μισό αιώνα μετά την υπογραφή της; Και μη μας πείτε τους πνευματικούς δημιουργούς και τα διανοήματά τους. Εδώ πρόκειται για πάγιες ρήτρες, για προνόμια και ασυλίες ειδικευμένων Οργανισμών που θα εφαρμόζονται στον Παγκόσμιο Οργανισμό Διανοητικής Ιδιοκτησίας. Μιλάμε για θεσμοθέτηση μιας προνομιακής μεταχείρισης σε ανώτερα στελέχη του Οργανισμού και στα μέλη των οικογενειών τους. Και δεν πρόκειται μόνο για φοροελαφρύνσεις και εκπτώσεις. Μιλάμε για ειδικά προνόμια, για ασυλίες από συλλήψεις, για ασυλίες από κατασχέσεις. Μιλάμε για παραβίαση των εγγράφων και αρχείων, για ετεροδικία, για ένα προνομιακό δείκτη, λοιπόν, προστασίας και ασυλίας. Παράλληλα επιβαρύνεται ο κρατικός προϋπολογισμός από την προνομιακή μεταχείριση στους αντιπροσώπους και στελέχη του Οργανισμού. Κλείνουμε με την Κροατία, με τη συμμετοχή της Κροατίας στον ευρωπαϊκό οικονομικό χώρο, ενώ τροποποιούνται και προσαρμόζονται σχετικές συμφωνίες. Ο ευρωπαϊκός οικονομικός χώρος στοχεύει στην ενίσχυση των εμπορικών σχέσεων σε επίπεδο αγοράς με την ελεύθερη κυκλοφορία προϊόντων προσωπικού και κεφαλαίου. Τώρα πώς να ωφελήσει αυτό τη χώρα μας; Με τη Συμφωνία υποστηρίζετε ότι προωθείται η εξάλειψη των εμποδίων στο διμερές εμπόριο και οι εμπορικές συναλλαγές. Τι πραγματικά κερδίζουμε εδώ, όμως; Θα έχουμε κι εδώ μήπως αύξηση των εξαγωγών, όπως αναφέραμε και πριν ή θα αυξηθούν οι εισαγωγές ξένων αγαθών και ειδικά τώρα με τις κατακόρυφες αυξήσεις, με το κύμα ακρίβειας και με τη συρρικνωμένη αγροτική παραγωγή; Όλα αυτά είναι πολύ σοβαρά θέματα, αναδεικνύουν ακόμη περισσότερο πόσο πρέπει να προσμετρούνται και να προηγούνται οι εθνικές ανάγκες. Και ενώ όλοι αυτοί οι διάφοροι χρηματοδοτικοί μηχανισμοί υποστηρίζουν ότι έχουν ως στόχο τη μείωση των οικονομικών και κοινωνικών ανισοτήτων, η αλήθεια είναι ότι οι πιο οικονομικά ευάλωτες χώρες βρίσκονται και περιέρχονται σε δεινή θέση. Η χώρα μας έχει πικρή εμπειρία από τέτοιους μηχανισμούς. Η οικονομική κρίση ως αιτία ή ως αφορμή λειτούργησε ασφυκτικά στην πατρίδα μας και στους Έλληνες πολίτες και οδήγησε σε μνημόνια, σε επιταγές, σε εντολές κ.λπ.., χρέη και μνημόνια που δεν έχουμε σταματήσει, όπως όλοι γνωρίζουμε, να πληρώνουμε και θα συνεχίσουν να πληρώνουν και οι επόμενες γενιές. Ευχαριστώ πολύ, κύριε Πρόεδρε.
Και εγώ ευχαριστώ, κύριε Χήτα. Τον λόγο έχει τώρα ο κ. Λογιάδης. Έχετε πει «ΠΑΡΩΝ», κύριε Λογιάδη…
Κύριε Πρόεδρε, γιατί δεν δίνετε τον λόγο σε εμάς που είμαστε κατά;
Συγνώμη, έχετε δίκιο, κύριε Παφίλη. Εν τη ρύμη του λόγου πήγα από κάτω ακριβώς. Εκ μέρους του Κομμουνιστικού Κόμματος Ελλάδας, τον λόγο έχει ο κ. Παπαναστάσης. Το Κομμουνιστικό Κόμμα έχει ψηφίσει κατά σε όλα. Συνεπώς, κάνετε τοποθέτηση για όλα.
Ευχαριστώ, κύριε Πρόεδρε. Συμφωνία Ελλάδας - Ινδονησίας. Είναι μια Συμφωνία η οποία περιέχει ουσιαστικούς όρους που διαμορφώνουν αυτή τη σχέση. Είναι μια Συμφωνία για οικονομική συνεργασία που, κατά τη γνώμη μας, εκφράζει και τη γνωστή και διακαή επιδίωξη της ελληνικής τάξης για την αναβάθμιση και διεθνή επέκταση του πεδίου δράσης της. Αυτές είναι οι στοχεύσεις που η Κυβέρνηση της Νέας Δημοκρατίας υπηρετεί με απόλυτη συνέπεια, όπως και σε άλλους φυσικά τομείς. Η Συμφωνία αυτή υπηρετεί τα συμφέροντα των μεγάλων οικονομικών ομίλων και την επιδιωκόμενη από αυτούς με κάθε τρόπο αύξηση της κερδοφορίας τους και συνεπώς δεν έχει καμία σχέση με τα λαϊκά συμφέροντα και τις ανάγκες. Αυτό ακριβώς το στοιχείο αποτελεί και το βασικό κριτήριο για την τοποθέτηση του Κομμουνιστικού Κόμματος απέναντι σε αυτήν τη Συμφωνία. Παράλληλα, όμως, θέλουμε να επισημάνουμε δύο ζητήματα. Πρώτον, η συζητούμενη Συμφωνία χρησιμοποιείται ως εργαλείο για τη δημιουργία του εδάφους, αλλά και ως μέσον επίσπευσης των διαδικασιών προώθησης της λεγόμενης Συμφωνίας Ελεύθερων Συναλλαγών μεταξύ Ευρωπαϊκής Ένωσης και της Ινδονησίας που βρίσκεται από το 2016 σε διαβουλεύσεις. Ο στόχος αυτός προωθεί τις ευρωενωσιακές επιδιώξεις στην περιοχή της Ασίας, όπου είναι γνωστόν ότι μαίνεται σκληρός ανταγωνισμός. Άλλωστε η Κομισιόν θεωρεί αυτές τις Συμφωνίες των κρατών - μελών της ως εργαλεία, μέσω των οποίων θα οδηγηθεί σε συνολική συμφωνία η Ευρωπαϊκή Ένωση με την Ασία στο άμεσο μέλλον. Δεύτερο ζήτημα. Η Συμφωνία Ελλάδας - Ινδονησίας περιέχει κι άλλες γεωπολιτικές στοχεύσεις. Αυτές αφορούν τον ανταγωνισμό μεταξύ των αστικών τάξεων Ελλάδας και Τουρκίας. Και αυτός είναι ένας ανταγωνισμός που για τη συγκεκριμένη περιοχή πηγάζει από τη σχεδιαζόμενη προώθηση των τουρκικών συμφερόντων στην Ινδονησία και την ευρύτερη περιοχή. Σ’ αυτή τη βάση και με βασικό κριτήριο ότι η Συμφωνία Ελλάδας - Ινδονησίας δεν υπηρετεί τα λαϊκά συμφέροντα, αλλά χρησιμοποιείται ως ένα ακόμα βήμα εμπλοκής στους ιμπεριαλιστικούς ανταγωνισμούς το Κομμουνιστικό Κόμμα Ελλάδας την καταψηφίζει. Για την κύρωση της Συμφωνίας για το Διεθνές Ίδρυμα Ευρωπαϊκής Ένωσης Λατινικής Αμερικής Καραϊβικής - ΛΑΚ, το συγκεκριμένο ίδρυμα συνιστά ένα εργαλείο προώθησης των σχέσεων μεταξύ της Ευρωπαϊκής Ένωσης και της κοινότητας των κρατών της Λατινικής Αμερικής και της Καραϊβικής. Η σχέση αυτή εκφράζεται από την εταιρική σχέση Ευρωπαϊκής Ένωσης - ΛΑΚ που αφορά τόσο τους τομείς της οικονομίας, όσο και τις πολιτικές σχέσεις, καθώς και τους άλλους τομείς σχετικά με τη μετανάστευση, τον πολιτισμό και άλλα. Η εταιρική αυτή σχέση αποτελεί προσπάθεια των ευρωπαϊκών μονοπωλίων να προωθήσουν τις θέσεις τους σε μια περιοχή, που είναι έντονη η κυριαρχία των Ηνωμένων Πολιτειών της Αμερικής, ενώ το τελευταίο διάστημα παρατηρούνται και αντίστοιχες προσπάθειες διείσδυσης της Κίνας. Οι σχέσεις, λοιπόν, Ευρωπαϊκής Ένωσης - ΛΑΚ προωθούν την κοινή αντιλαϊκή,, αντεργατική πολιτική που οξύνει την ανεργία και τις ελαστικές σχέσεις εργασίας μετατρέποντας σε εμπόρευμα την υγεία την παιδεία, τις δημόσιες υπηρεσίες, τον πολιτισμό, την κοινωνική ασφάλεια, την ενέργεια και το νερό. Εκείνο που επιδιώκει, κυρίως, η Ευρωπαϊκή Ένωση είναι η διεύρυνση των αγορών για τους μεγάλους ομίλους, η διείσδυση των ευρωπαϊκών μονοπωλίων σε αγορές δημόσιων προμηθειών των οποίων επιδιώκει το άνοιγμα, τις εξαγωγές βιομηχανικών προϊόντων με μειωμένους δασμούς σε αντάλλαγμα για τη μείωση των δασμών σε γεωργικά προϊόντα των χωρών της ΛΑΚ. Η Λατινική Αμερική μέσα σ’ αυτές τις συνθήκες αναδεικνύεται σε ένα πεδίο όξυνσης των ενδοϊμπεριαλιστικών αντιθέσεων ανάμεσα στις ΗΠΑ, σε χώρες της Ευρωπαϊκής Ένωσης, τη Ρωσία και την Κίνα. Βέβαια, μέσα σ’ αυτό συμπεριλαμβάνεται και ο αναδυόμενος ρόλος της Βραζιλίας. Οι λαοί δεν έχουν τίποτε θετικό να περιμένουν από αυτού του είδους τις σχέσεις που βασίζονται στα συμφέροντα των μονοπωλίων και στις δύο πλευρές του Ατλαντικού, με αναγκαία προϋπόθεση την ένταση της εκμετάλλευσης της εργατικής τάξης, των βιοπαλαιστών, αγροτών και αυτοαπασχολούμενων. Το ΚΚΕ καταψηφίζει και αυτή τη Συμφωνία. Τρίτη Σύμβαση, η κύρωση του παραρτήματος XV της Συμβάσης Προνομίων και Ασυλιών. Με την κύρωση αυτής της Σύμβασης, η Κυβέρνηση προχωρά στην παραχώρηση σειράς προνομίων από το ελληνικό κράτος προς εκπροσώπους του Παγκοσμίου Οργανισμού Πνευματικής Ιδιοκτησίας. Είναι μία κύρωση, η οποία πραγματικά περιέχει πολύ σημαντικούς όρους. Η εφαρμογή αυτών των προνομίων επεκτείνεται, μάλιστα, στους αναπληρωτές γενικούς διευθυντές και στους εμπειρογνώμονες που υπηρετούν σε επιτροπές αυτού του οργανισμού. Πρόκειται για διευκολύνσεις οικονομικές, για ασυλία από προσωπική σύλληψη ή κατάσχεση αποσκευών, ετεροδικία κα.. Στη σχετική έκθεση του Γενικού Λογιστηρίου του Κράτους γίνεται μονάχα μια απλή αναφορά στην οικονομική επιβάρυνση στον κρατικό προϋπολογισμό. Την ίδια στιγμή που συζητάτε για την παροχή αυτών των διευκολύνσεων στους εκπροσώπους του Παγκόσμιου Οργανισμού Πνευματικής Ιδιοκτησίας συνειδητά αφήνετε στην άκρη την ανάγκη χιλιάδων εργαζομένων και αυτοαπασχολούμενων για ουσιαστικά μέτρα στήριξης, πολλοί από τους οποίους αδυνατούν να τα βγάλουν πέρα κόντρα στα συνεχή αντιλαϊκά μέτρα με τα οποία ολοένα έρχονται αντιμέτωποι. Ιδιαίτερα, μάλιστα, έχουν πληγεί και οι εργαζόμενοι στον πολιτισμό που τους αφορά άμεσα το ζήτημα των πνευματικών δικαιωμάτων και για τους οποίους φυσικά προβλέπονται μόνο ψίχουλα για όσους και αν τα πάρουν και αυτά. Από κοντά βέβαια και οι χιλιάδες αυτοαπασχολούμενοι και μικροεπαγγελματίες, ιδιαίτερα στον κλάδο της εστίασης, που έμειναν παντελώς απροστάτευτοι μέσα στην πανδημία και τα συνεχόμενα και επιλεκτικά lockdown. Και σήμερα υποχρεούνται σε απόδοση ποσών για πνευματικά δικαιώματα σε συνθήκες έντονης πίεσης από τις διάφορες εταιρείες που εισπράττουν. Ακόμα πιο θολό, το τι και πώς αποδίδεται στους πραγματικούς δημιουργούς, με πάρα πολλά περιστατικά αγωγών, εξωδίκων που πληθαίνουν το τελευταίο διάστημα. Αντί, λοιπόν, και η παρούσα Κυβέρνηση, όπως και οι προηγούμενες, να μοιράζει προνόμια και ασυλία σε εκπροσώπους των συμφερόντων των μεγάλων μονοπωλιακών ομίλων και στον τομέα της πνευματικής ιδιοκτησίας με τον λογαριασμό να τον πληρώνει για μια φορά ακόμα ο λαός μέσα από τον προϋπολογισμό, να πάρετε άμεσα μέτρα προστασίας, όχι μόνο των εργαζομένων που η πνευματική τους ιδιοκτησία και δημιουργία αποτελεί χρυσό πεδίο κερδοφορίας γι’ αυτούς τους ομίλους, αλλά και για τις χιλιάδες των αυτοαπασχολούμενων και μικροεπαγγελματιών που υφίστανται ένα πολλαπλό κυνήγι από τους διάφορους οργανισμούς συλλογικής διαχείρισης. Το Κομμουνιστικό Κόμμα Ελλάδας καταψηφίζει και αυτή τη Σύμβαση. Τέταρτη και τελευταία, η κύρωση της Συμφωνίας για τη συμμετοχή της Κροατίας στον Ευρωπαϊκό Οικονομικό Χώρο. Με τη συμφωνία αυτή, η Κροατία γίνεται συμβαλλόμενο μέρος της Συμφωνίας του Ευρωπαϊκού Οικονομικού Χώρου. Μετά την ένταξη στην Ευρωπαϊκή Ένωση, είναι γνωστό ότι κάθε κράτος μέλος υποχρεούται να υποβάλλει ένταξη στον ΕΟΧ. Η σημερινή, δηλαδή, διαδικασία είναι μια καθαρά τυπική διαδικασία. Ο Ευρωπαϊκός Οικονομικός Χώρος αποτελεί συμφωνία μεταξύ της Ευρωπαϊκής Ένωσης και της Ισλανδίας, Λιχτενστάιν και Νορβηγίας. Πρόκειται για μια συμφωνία ελεύθερων συναλλαγών με την οποία επιτρέπεται η ελεύθερη κυκλοφορία κεφαλαίου, εμπορευμάτων, υπηρεσιών και εργαζομένων μεταξύ των κρατών μελών της Ευρωπαϊκής Ένωσης και των τριών παραπάνω χωρών. Ταυτόχρονα, μια σειρά κανονισμών και ρυθμίσεων της Ευρωπαϊκής Ένωσης εφαρμόζονται και στις χώρες αυτές έπειτα από συμφωνίες και ρυθμίσεις στα πλαίσια του Ευρωπαϊκού Οικονομικού Χώρου. Τέθηκε σε ισχύ την 1η Ιανουαρίου του ’94 και το όργανο που είναι επιφορτισμένο με την εφαρμογή της είναι η Συμβουλευτική Επιτροπή του ΕΟΧ που εξυπηρετεί τους αντίστοιχους επιχειρηματικούς ομίλους που επιδιώκουν να επωφεληθούν από τις λεγόμενες «ελευθερίες κίνησης» και «κοινές ρυθμίσεις», εξασφαλίζοντας έτσι την ελεύθερη κίνηση του κεφαλαίου και ταυτόχρονα, όλες εκείνες τις αντιλαϊκές και αντεργατικές ρυθμίσεις της Ευρωπαϊκής Ένωσης, την προσαρμογή στις χώρες του Ευρωπαϊκού Οικονομικού Χώρου για τη στήριξη φυσικά των μονοπωλίων. Η Συμφωνία αυτή είναι σε βάρος των λαών των χωρών που συμμετέχουν. Η διευκόλυνση των επενδύσεων των ομίλων της κυκλοφορίας εμπορευμάτων και υπηρεσιών, αλλά και εργαζομένων χωρίς δασμολογικούς και άλλους περιορισμούς χωρίς γραφειοκρατικές διαδικασίες, οι κοινές ρυθμίσεις που εξυπηρετούν τα παραπάνω, εξυπηρετούν μόνο το κεφάλαιο και την κερδοφορία του σε όλες τις χώρες της Ευρωπαϊκής Ένωσης σε βάρος των συμφερόντων των εργαζομένων. Επαναλαμβάνω, σε όλες τις χώρες, εντός και εκτός Ευρωπαϊκής Ένωσης, που συμμετέχουν στον Ευρωπαϊκό Οικονομικό Χώρο. Εμείς, το Κομμουνιστικό Κόμμα Ελλάδας, είμαστε αντίθετοι στη συγκεκριμένη Συμφωνία, όπως και ενάντια στην ένταξη της Κροατίας, όπως και κάθε χώρας ,στην Ευρωπαϊκή Ένωση, τη διακρατική αυτή ιμπεριαλιστική ένωση του κεφαλαίου. Ήδη, ο λαός της Κροατίας, όπως και των άλλων λαών των κρατών μελών της Ευρωπαϊκής Ένωσης, βιώνουν τις οδυνηρές συνέπειες των αντιλαϊκών πολιτικών της και των αστικών κυβερνήσεων τους σε βάρος τους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα πω κάτι τελευταίο και τελειώνω, κύριε Πρόεδρε. Ιδιαίτερα στην περιοχή των Βαλκανίων, οι ιμπεριαλιστικοί ανταγωνισμοί και συγκρούσεις είναι αυτές που αιματοκύλησαν τους λαούς τους, επέβαλαν αλλαγές συνόρων, σχηματισμό προτεκτοράτων κτλ. με πρωταγωνιστές πάντα την Ευρωπαϊκή Ένωση, το ΝΑΤΟ και τις Ηνωμένες Πολιτείες της Αμερικής. Η πολιτική τώρα της Ευρωπαϊκής Ένωσης στην περιοχή των δυτικών Βαλκανίων και η ενταξιακή διαδικασία που προωθεί στις χώρες της περιοχής με στόχο να αντιμετωπίσει την επίδραση ανταγωνιστικών δυνάμεων, όπως είναι η Ρωσία και η Κίνα, εγκυμονεί νέους κινδύνους και πολεμικές περιπέτειες για τους λαούς αυτής της περιοχής. Μόνο η απελευθέρωση των λαών από τις ευρω - ενωσιακές αλυσίδες και τον ευρω - ατλαντισμό με την εξουσία και την οικονομία στα δικά τους χέρια μπορεί να εξυπηρετήσει τις αμοιβαία επωφελείς σχέσεις, τη φιλία και την ειρήνη ανάμεσα στους λαούς. Κατά συνέπεια, καταψηφίζουμε και αυτή τη Συμφωνία. Ευχαριστώ, κύριε Πρόεδρε.
Ευχαριστούμε. Τον λόγο έχει ο κ. Λογιάδης. Θα μιλήσει και για τις τρεις, δηλαδή την δεύτερη, την τρίτη και την τέταρτη.
Ευχαριστώ, κύριε Πρόεδρε. Κυρίες και κύριοι, πρώτα απ’ όλα να αναφερθώ με συντομία σε γενικά θέματα για την περιοχή του Αρκαλοχωρίου. Πρώτα από όλα η πλατφόρμα αρωγής για Εύβοια, Στερεά Ελλάδα και Πελοπόννησο έχει ανοίξει αλλά όχι για την Κρήτη. Οι άνθρωποι εκεί έχουν πληγεί. Ουσιαστικά ζητούν άμεση στήριξη και κυρίως της οικοσκευής τους σαν πρώτη βοήθεια. Να τονίσουμε, επίσης, ότι οι επιχειρήσεις δεν έχουν πάρει ούτε ένα ευρώ βοήθεια παρά τις ψεύτικες εξαγγελίες που έχουν γίνει μέχρι σήμερα. Είναι αναγκασμένοι να πληρώνουν ΔΕΗ, ΕΝΦΙΑ, δάνεια και κ.ο.κ. Να το τονίσουμε γιατί τώρα είναι και η απογραφή που γίνεται παντού. Το δεύτερο είναι αυτό που είχε πει ο Γιάνης Βαρουφάκης στη Βουλή στις 30 Σεπτεμβρίου για το διανοητικό πείραμα. Το αδιανόητο που έγινε πραγματικότητα. Να πρέπει oi άνω των εξήντα ετών να πληρώνουν εκατό ευρώ τον μήνα πρόστιμο. Προσωπικά η μητέρα μου είναι ενενήντα έξι ετών. Ο γιατρός της συνέστησε να μην εμβολιαστεί. Δεν εμβολιάστηκε. Τι θα γίνει με αυτήν, να μου πείτε εσείς. Αυτό δημιουργεί χάσμα, διχασμό στην κοινωνία. Κάθε αυταρχική δράση φέρνει και αντίδραση. Διχάζει και επιτείνει το πρόβλημα αντί να το λύνει. Ο Γιάνης Βαρουφάκης το είχε προβλέψει αυτό. Το τρίτο και τελευταίο γενικό αφορά ουσιαστικά το ενωσιακό ψηφιακό πιστοποιητικό covid. Διαβάζω από αυτό ότι η Ευρωπαϊκή Ένωση μπορεί να αποφασίζει να αναγνωρίζει αυτόματα τα πιστοποιητικά που εκδίδονται από άλλες χώρες με την έκδοση αποφάσεων ισοδυναμίας. Προς το παρόν η Ευρωπαϊκή Ένωση έχει εκδώσει απόφαση ισοδυναμίας με δεκαοκτώ χώρες. Τα πιστοποιητικά covid των οποίων αναγνωρίζονται υπό τους ίδιους όρους με αυτούς που ισχύουν για το ψηφιακό πιστοποιητικό covid της Ευρωπαϊκής Ένωσης. Σε αυτά περιλαμβάνονται μεταξύ άλλων Αλβανία, Βόρεια Μακεδονία, Τουρκία και ούτω καθεξής. Δεν περιλαμβάνεται παραδείγματος χάριν στη Σερβία. Τα Χριστούγεννα θα έχουμε πολλούς φοιτητές από τη Σερβία οι οποίοι θα επισκεφθούν την Ελλάδα. Άκουσον - άκουσον. Ενώ έχουν κάνει τα δυο εμβόλια στη Σερβία τους ζητά η Ελλάδα να κάνουν από την αρχή τα εμβόλια. Αυτό είναι επικίνδυνο ουσιαστικά με τόσους εμβολιασμούς. Αυτό ήθελα να πω σε πρώτη φάση. Πάμε τώρα στα σημερινά άρθρα μας. Για την κύρωση συμφωνίας για τη συμμετοχή της Δημοκρατίας της Κροατίας στον ευρωπαϊκό οικονομικό χώρο η παρούσα σύμβαση αφορά στην προσχώρηση της Κροατίας στον ευρωπαϊκό οικονομικό χώρο που δημιουργήθηκε, τον ΕΟΧ. Ο ΕΟΧ δημιουργήθηκε το 1994 για να επεκτείνει την ισχύ των διατάξεων της Ευρωπαϊκής Ένωσης για την εσωτερική αγορά της στις χώρες της ευρωπαϊκής ζώνης ελευθέρων συναλλαγών. Απαραίτητη προϋπόθεση για την προσχώρηση είναι η ενσωμάτωση στο δίκαιο της χώρας που θέλει να προσχωρήσει, της νομοθεσίας της Ευρωπαϊκής Ένωσης για την εσωτερική αγορά. Η εν λόγω συμφωνία εντάσσεται στα πλαίσια ένταξης της Κροατίας στην Οικονομική και Νομισματική Ένωση, στο ευρώ δηλαδή. Ως ΜέΡΑ25 δεν μπορούμε να υπερψηφίσουμε την καταδίκη ενός λαού, την εκχώρηση δημοκρατικής κυριαρχίας στο ιερατείο των Βρυξελλών και της Φρανκφούρτης, όπως λειτουργεί σήμερα η Ευρωπαϊκή Ένωση. Η Ευρωπαϊκή Ένωση δεν είναι η Ευρωπαϊκή Ένωση των λαών και των κυβερνήσεων. Είναι η Ευρωπαϊκή Ένωση των λόμπις των Βρυξελλών με τους λομπίστες οι οποίοι κάνουν κουμάντο πάνω απ’ όλους και πάνω από κυβερνήσεις. Σ’ αυτό λοιπόν το άρθρο θα ψηφίσουμε «παρών». Όσον αφορά την κύρωση του παραρτήματος 15 της σύμβασης προνομίων και ασυλιών των ειδικευμένων οργανισμών αναφορικά με τον Παγκόσμιο Οργανισμό Ιδιοκτησίας, το συγκεκριμένο παράρτημα παρέχει προνόμια και ασυλίες σε εργαζομένους του Παγκόσμιου Οργανισμού Διανοητικής Ιδιοκτησίας όπως ήδη αναγνωρίζονται σε άλλους εξειδικευμένους οργανισμούς του συστήματος των Ηνωμένων Εθνών δυνάμει της προαναφερθείσας σύμβασης. Βέβαια, όπως έχουμε τονίσει ως ΜέΡΑ25 σε αντίστοιχο νομοθέτημα για τον Παγκόσμιο Οργανισμό Τουρισμού, η παροχή ασυλίας σε στελέχη διεθνών οργανισμών, έστω και αν υποτίθεται πως είναι τυπικές, δεν τιμούν τη χώρα μας. Εδώ θα τοποθετηθούμε με το «παρών». Τρίτον. Ως προς την κύρωση συμφωνίας για την ίδρυση του διεθνούς ιδρύματος Ευρωπαϊκής Ένωσης, Λατινικής Αμερικής και Καραϊβικής. Η συγκεκριμένη σύμβαση αφορά στη σύσταση διεθνούς ιδρύματος Ευρωπαϊκής Ένωσης, Λατινικής Αμερικής και Καραϊβικής με στόχο την ενίσχυση της περιφερειακής εταιρικής σχέσης μεταξύ της Ευρωπαϊκής Ένωσης και των κρατών μελών της και της κοινότητας των κρατών της Λατινικής Αμερικής και της Καραϊβικής. Προβληματικά σημεία εντοπίζονται στη χρηματοδότησή του καθώς σύμφωνα με το άρθρο 16 σε ειδικές περιπτώσεις μετά από προηγούμενη κοινοποίηση προς το διοικητικό συμβούλιο και διαβούλευση για σύμφωνη γνώμη του διοικητικού συμβουλίου, το ίδρυμα δύναται να αντλεί πρόσθετους πόρους μέσω εξωτερικής χρηματοδότησης από δημόσιους και ιδιωτικούς φορείς. Εδώ θα τοποθετηθούμε «Παρών». Τέλος, για την κύρωση της συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Ινδονησίας για οικονομική συνεργασία, έχουμε υπερψηφίσει. Σας ευχαριστώ πολύ.
Κι εγώ σας ευχαριστώ. Μπαίνουμε στην τρίτη σύμβαση. Αυτή που αφορά στην κύρωση του παραρτήματος 15 για τον Παγκόσμιο Οργανισμό Διανοητικής Ιδιοκτησίας. Έχει επιφύλαξη ο ΣΥΡΙΖΑ. Ο κ. Αθανάσιος Αθανασίου έχει τον λόγο.
Κύριε Πρόεδρε, θα μιλήσω ελάχιστα αλλά αν μου επιτρέπεται θα ήθελα να θέσω, πριν από το δίλεπτο - τρίλεπτο που θα χρειαστώ, ένα διαδικαστικό ζήτημα. Αν δεν μου το επιτρέψετε, προχωρώ στην ομιλία.
Παρακαλώ.
Διαπράττουμε ένα λάθος σήμερα εδώ, αλλά και άλλες φορές. Τσουβαλιάζουμε. Έχουμε τέσσερις συμφωνίες και τις τσουβαλιάζουμε. Τις βάζουμε όλες μαζί και ένας εκπρόσωπος κάθε κόμματος τοποθετείται για τις τέσσερις. Νομίζω ότι με αυτόν τον τρόπο υποβαθμίζουμε και την εργασία του διπλωματικού προσωπικού του Υπουργείου Εξωτερικών και αυτό δεν είναι σωστό. Περιφρονούμε προσπάθειες που έχουν γίνει για αυτές τις συμφωνίες. Εν πάση περιπτώσει, κατά τη γνώμη μου αποτελεί ένα είδος επαρχιωτισμού. Τα βάρη είναι μεγάλα. Δεν μπορούμε για τα Γκράβαρα να διαθέτουμε δεκαέξι ώρες συνομιλιών εδώ στο Κοινοβούλιο και για χώρες οι οποίες αριθμούν δεκάδες - για να μην πω ορισμένες φορές και εκατοντάδες - εκατομμύρια κατοίκων, να τις τσουβαλιάζουμε όλες. Σήμερα θα συζητήσουμε μιάμιση ώρα για τέσσερις συμφωνίες. Νομίζω ότι αυτό το πρόβλημα πρέπει να αντιμετωπιστεί, κύριε Πρόεδρε. Αυτό το διαδικαστικό θέμα θέτω. Να έρχεται κάθε συμφωνία χωριστά. Διαφορετικά νομίζω ότι θα κριθούμε κάποτε, αν όχι από τους σημερινούς, ως τουλάχιστον επιπόλαιοι.
Να σας πω, κύριε Αθανασίου, πάνω σ’ αυτό που είπατε. Το ότι μπαίνουν μαζί δεν σημαίνει ότι περιορίζεται ο χρόνος των ομιλητών για καθεμία. Είναι ανεξάρτητος και προβλεπόμενος από τον Κανονισμό. Συνεπώς, για κάθε συμφωνία προβλέπεται ο χρόνος μεμονωμένα και για κάθε εισηγητή πάλι ο χρόνος είναι μεμονωμένος. Είδατε ένα παράδειγμα πριν. Μιλούσε ο εισηγητής του Κομμουνιστικού Κόμματος Ελλάδας. Θα μπορούσε να μιλήσει είκοσι λεπτά. Τα πεντάλεπτά του δεν τα χάνει ούτε τον περιορίσαμε.
Έχετε δίκιο ως προς αυτό.
Άρα, λοιπόν ο χρόνος δεν περιορίζεται. Πολύ περισσότερο όταν στην επιτροπή πολλά κόμματα έχουν πει υπέρ, άρα έχουμε ακόμα περισσότερο κέρδος στον χρόνο. Εν πάση περιπτώσει, είναι ένα ζήτημα αυτό. Είναι μια άποψη.
Προχωρώ σε αυτό το θέμα το οποίο έχει να κάνει με τον Παγκόσμιο Οργανισμό Διανοητικής Ιδιοκτησίας. Είναι ένας ωραίος θεσμός αυτός. Αλλά δεν φτάνει να είναι ωραίος θεσμός. Ωραίος θεσμός είναι και το Εθνικό Συμβούλιο Ραδιοτηλεόρασης, αλλά αποτελεί μια ωραία κοιμωμένη κατά τα τελευταία χρόνια στην Ελλάδα αυτός ο θεσμός. Νομίζω ότι πρέπει να ξεκαθαρίσουμε τα πράγματα. Έχουμε αυτόν τον οργανισμό τον Παγκόσμιο Οργανισμό Διανοητικής Ιδιοκτησίας. Υπερψηφίζουμε την κύρωση του, κύριε Υπουργέ. Αλλά ξέρουμε τι υπερψηφίζουμε. Υπερψηφίζουμε μια κύρωση η οποία καθυστέρησε σαράντα τέσσερα χρόνια. Επιτρέψτε μου να θυμίσω ό,τι είπα και στην επιτροπή. Το 1947 η Γενική Συνέλευση των Ηνωμένων Εθνών εγκρίνει μια διεθνή σύμβαση. Το 1947. Φανταστείτε. Εμφύλιος πόλεμος στην Ελλάδα, ένα τραγικό έτος. Κυβέρνηση Σοφούλη στην Ελλάδα. Εξαγγέλλεται το δόγμα Τρούμαν. Πόσο παλιά πήγαμε. Και ο Μάρκος Βαφειάδης, όπως είπα, κάνει δηλώσεις στους London Times με ειρηνευτικές προτάσεις. Αυτή η σύμβαση του 1947 εγκρίθηκε από το ελληνικό Κοινοβούλιο το 1976 από την πρώτη μεταπολιτευτική κυβέρνηση. Δηλαδή καθυστέρησε να εγκριθεί είκοσι εννέα χρόνια. Έναν χρόνο μετά, ο Παγκόσμιος Οργανισμός Διανοητικής Ιδιοκτησίας, το 1977, αναγκάζεται να προσθέσει στα δεκατέσσερα πρωτόκολλά του άλλο ένα, το δέκατο πέμπτο. Γιατί; Και εδώ θα ήθελα την προσοχή και του Κομμουνιστικού Κόμματος γιατί πρέπει να το ξεκαθαρίσουμε αυτό. Υπάρχει μια επανάσταση σε ορισμένους τομείς της τέχνης. Παραδείγματος χάριν, στη γραφιστική τα πνευματικά δικαιώματα πρέπει να προστατευθούν και υπάρχει ένα όργιο κλοπής αυτών των δικαιωμάτων παγκοσμίως. Το 1977, λοιπόν, για να αντιμετωπίσουν αυτό το όργιο κλοπής, για να προστατεύσουν τα διανοητικά δικαιώματα, δημιουργούν το δέκατο πέμπτο πρωτόκολλο. Και εμείς εδώ στην Ελλάδα κλέβαμε τα πνευματικά δικαιώματα. Επιτρέψτε μου να πω κάτι, το οποίο δεν είναι γραφικό: Εκδόθηκε εκείνη την εποχή ένα περιοδικό, το «Επτά», πολύ σοβαρό περιοδικό, το οποίο είχε αντιγράψει τον τίτλο του «Time». Τέσσερα γράμματα το «Time», τέσσερα γράμματα και το «Επτά». Ήταν μια απόλυτη λογοκλοπή. Μία από τις χιλιάδες που συνέβησαν τότε. Λοιπόν, αυτά έπρεπε να αντιμετωπιστούν. Εκδίδεται, λοιπόν, αυτό το πρωτόκολλο το 1977, το οποίο καλούμαστε εμείς να κυρώσουμε σήμερα. Από το 1977 μέχρι το 2021, πόσα χρόνια είναι; Σαράντα τέσσερα χρόνια. Ερχόμαστε, δηλαδή, να κυρώσουμε σήμερα εδώ αυτό που έπρεπε να κάνουμε πριν από σαράντα τέσσερα χρόνια. Και γι’ αυτόν τον λόγο είπα ότι σε ορισμένους τομείς η Ελλάδα δεν έχει μπει ακόμη στον 21ο αιώνα. Τώρα άκουσα το εξής: Ότι εδώ εγκρίνουμε μόνο ασυλίες, την ίδρυση μιας οιονεί πρεσβείας, το δικαίωμα αυτού που θα είναι σ’ αυτήν την οιονεί πρεσβεία να μην μπορείς να ψάξεις τα πράγματά του, να μην μπορείς να κατασχέσεις τα έγγραφά του, να μην μπορείς να ανοίξεις στη βαλίτσα του. Κοιτάξτε. Ναι, αλήθεια είναι αυτό. Και αυτό πρέπει να συμβαίνει σε κάθε πρεσβεία ή οιονεί πρεσβεία. Αλλά το να μην υπάρχει εδώ μια αντιπροσωπεία του Παγκόσμιου Οργανισμού Διανοητικής Ιδιοκτησίας βοηθάει την κλοπή των πνευματικών δικαιωμάτων. Δεν είναι το ίδιο να μπορείς να μπεις σε μια αντιπροσωπεία, η οποία θα εδρεύει σε έναν κεντρικό δρόμο της Αθήνας και να μπορείς να καταθέσεις ένα έγγραφο για μια παρόμοια περίπτωση. Αυτό είναι πάρα πολύ σημαντικό. Δεν πρόκειται απλώς, λοιπόν, για την έγκριση κάποιων ασυλιών. Πρόκειται για την αντιπροσώπευση στην Ελλάδα ενός διεθνούς οργανισμού, ο οποίος προστατεύει τα διανοητικά δικαιώματα. Σας ευχαριστώ.
Κι εγώ ευχαριστώ, κύριε Αθανασίου. Πάμε τώρα στην τέταρτη σύμβαση που αφορά τη Δημοκρατία της Κροατίας και θα πάρει τον λόγο ο κ. Αμανατίδης από τον ΣΥΡΙΖΑ. Ορίστε, κύριε Αμανατίδη, έχετε τον λόγο.
Ευχαριστώ πολύ, κύριε Πρόεδρε. Θα μιλήσω από τη θέση μου, δεν χρειάζεται να ανέβω στο Βήμα. Η εν λόγω κύρωση της Συμφωνίας για τη συμμετοχή της Δημοκρατίας της Κροατίας στον ευρωπαϊκό οικονομικό χώρο είναι μια διεθνής υποχρέωση της χώρας που απορρέει από την ιδιότητά της ως κράτους μέλους της Ευρωπαϊκής Ένωσης. Η Συμφωνία αυτή εφαρμόζεται προσωρινά από τις 12 Απριλίου του 2014 και η χώρα μας ολοκληρώνει τη διαδικασία επικύρωσης σήμερα. Ουσιαστικά, δηλαδή, είναι ένα τυπικό, αυτήν τη στιγμή, η επικύρωση της ένταξης της Κροατίας στον ευρωπαϊκό οικονομικό χώρο. Θέσαμε και στην επιτροπή στον Υπουργό, τον κ. Βαρβιτσιώτη, το ζήτημα ότι πρέπει να δει πώς θα αντιμετωπιστεί ο πιθανόν περιορισμός πόρων που απορροφούμε εμείς σαν χώρα, ειδικά για το ζήτημα της μετανάστευσης, από το ταμείο του ευρωπαϊκού οικονομικού χώρου, καθώς με την επικύρωση η Κροατία θα είναι επιλέξιμη χώρα για τη χρηματοδότησή της. Κύριε Πρόεδρε, υπερψηφίζουμε τη Συμφωνία. Σας ευχαριστώ.
Κι εγώ σας ευχαριστώ, κύριε Αμανατίδη. Τώρα σειρά έχουν οι Κοινοβουλευτικοί Εκπρόσωποι. Θέλει κάποιος από τους Κοινοβουλευτικούς Εκπροσώπους τον λόγο; Όχι. Κύριε Υπουργέ, έχετε τον λόγο.
Κύριε Πρόεδρε, κυρίες και κύριοι συνάδελφοι, θα ήθελα να ξεκινήσω σχολιάζοντας την τοποθέτηση του κ. Αθανασίου. Συμφωνώ απόλυτα με τον κύριο συνάδελφο. Θα έπρεπε η κάθε διεθνής συμφωνία να κυρώνεται αυτοτελώς από έναν νόμο, ώστε αυτή η συμφωνία, αυτός ο νόμος, να καταχωρείται στα πρακτικά του Οργανισμού ή του αντισυμβαλλόμενου μέρους και να μην συνοδεύεται από άσχετες τροπολογίες γύρω από το κείμενο της Συμφωνίας. Αυτή είναι μια πραγματικότητα και χαίρομαι που αντιλαμβάνεστε αυτήν την πραγματικότητα, η οποία θα κάνει πιο λειτουργική τη σχέση μας με διεθνείς οργανισμούς. Θα θυμίσω, όμως, ότι ζήσαμε σε προηγούμενη περίοδο μία απίστευτη καταστρατήγηση αυτής της πρακτικής. Τουλάχιστον οι διεθνείς συμφωνίες να μη συνοδεύονται από άσχετες τροπολογίες. Θυμάμαι ιδιαίτερα την πρώτη περίοδο της διακυβέρνησης της χώρας από τον ΣΥΡΙΖΑ όπου ολόκληρα νομοσχέδια περνούσαν δίπλα σε διεθνείς συμφωνίες, με αποτέλεσμα να φτάνει στον διεθνή Οργανισμό ή στο αντισυμβαλλόμενο κράτος, όχι μόνο το κείμενο της διμερούς συμφωνίας, αλλά ρυθμίσεις για ασφαλιστικά, φορολογικά, φαρμακευτικά θέματα. Ήταν μια πολιτική την οποία προσπάθησαν -θυμάμαι - όλες οι «μνημονιακές» κυβερνήσεις να μην υιοθετήσουν. Επανερχόμαστε σε μία κανονικότητα. Το Υπουργείο Εξωτερικών διαφωνεί, στην περίπτωση που υπάρχει κάποια ανάγκη έκτακτης νομοθέτησης από την πλευρά της Κυβέρνησης, να παρεισφρήσει σε οποιαδήποτε νομοθετική πρωτοβουλία κύρωσης διεθνούς συμβάσεως οποιαδήποτε άσχετη τροπολογία. Μην νομίζετε ότι εμείς δεν αντιστεκόμαστε στις πιέσεις της Κυβέρνησης. Αντιστεκόμαστε κι εμείς στις πιέσεις της Κυβέρνησης, αλλά θεωρούμε ότι για την τάξη, τη σοβαρότητα και την προς τα έξω καλή μαρτυρία της χώρας, θα πρέπει αυτοτελώς, με έναν νόμο, να κυρώνεται κάθε διεθνής σύμβαση. Θα συμφωνήσω λοιπόν και θα δεχθώ την κριτική σας ως καλόπιστη. Θα φροντίσουμε στο μέλλον να μην είναι ένας νόμος, αλλά να είναι διαφορετικοί οι νόμοι με τους οποίους θα κυρώνονται αυτοτελώς αυτές οι συμβάσεις. Τώρα έρχομαι στα θέματα που ετέθησαν σε σχέση με το περιεχόμενο των συμβάσεων. Να ξεκινήσω με το θέμα της Ινδονησίας: Πραγματικά δεν αντιλαμβάνομαι την κριτική, τουλάχιστον σε ότι αφορά τον ΣΥΡΙΖΑ. Είναι κακό το ότι η χώρα μας συμβάλλεται με μία άλλη χώρα - και μάλιστα τόσο ανερχόμενη οικονομικά - διμερώς, πέρα και έξω από τις συμφωνίες της Ευρωπαϊκής Ένωσης; Είναι κακό ότι η χώρα μας δίνει ιδιαίτερη προσοχή σε μία χώρα που σήμερα αριθμεί διακόσια εβδομήντα εκατομμύρια κατοίκους, έχει περίπου 150.000.000.000 ευρώ εισαγωγές και προσδοκά μέσα από την καθιέρωση ενός μηχανισμού ανταλλαγής πληροφοριών, αλλά και επίλυσης διμερών θεμάτων, να μην καταφεύγει στις Βρυξέλλες για να τα λύσει, αλλά να έχει έναν διμερή μηχανισμό για να επιλύει τις οποιεσδήποτε εμπορικές διαφορές; Δεν νομίζω ότι υπάρχει κανένας που διαφωνεί σε αυτό το πράγμα. Πρέπει να είναι παράλογη η κριτική του. Και γι’ αυτό απάντησα και στην Επιτροπή και απαντώ και σήμερα εδώ, λέγοντας ότι αυτό με το οποίο συμφωνήσαμε με την Ινδονησία είναι ένα μοντέλο οικονομικής συνεργασίας που έχουμε συμφωνήσει με πάρα πολλές χώρες. Συστήνουμε μεικτή διυπουργική επιτροπή μέσα από την οποία προσπαθούμε να αναπτύξουμε τις διμερείς σχέσεις και να επιλύσουμε τα προβλήματα τα οποία υπάρχουν από τις δύο πλευρές στο ανώτατο κυβερνητικό επίπεδο. Αν αυτό θεωρείται παράλογο, άτοπο, μη λειτουργικό και θα έπρεπε η χώρα μας να μην έχει αυτοτελείς οικονομικές σχέσεις με τρίτες χώρες και να καλύπτεται μόνο πίσω από το πλαίσιο της Ευρωπαϊκής Ένωσης, τότε δεν νομίζω ότι συμβαδίζει με το πλαίσιο και τη στόχευση της σημερινής Κυβέρνησης. Αν στο παρελθόν υπήρχε κάποια τέτοια αντίληψη από την πλευρά του ΣΥΡΙΖΑ δεν την έχω διαπιστώσει, γιατί ξέρω ότι στο επίπεδο των διμερών συμφωνιών και ο ΣΥΡΙΖΑ προσπάθησε να καλλιεργήσει ένα καλό διμερές πνεύμα συνεργασίας με τρίτες χώρες, πέρα και έξω από τα πλαίσια της Ευρωπαϊκής Ένωσης. (EN) Άρα, θεωρώ ότι αυτό είναι το κενό το οποίο καλύπτει η σημερινή Συμφωνία, να αποκτήσει η χώρα μας μία αυτοτελή, αυθύπαρκτη σχέση με την Ινδονησία και δεν καταλαβαίνω γιατί έχει επιφυλαχθεί και έχει δημιουργήσει τόσο μεγάλη συζήτηση ο ΣΥΡΙΖΑ γι’ αυτό. Πάμε τώρα στις θέσεις που αφορούν την κύρωση σε σχέση με την Ινδονησία. Σε σχέση με την κύρωση της Συμφωνίας για την ίδρυση του Διεθνούς Ιδρύματος Ευρωπαϊκής Ένωσης, Λατινικής Αμερικής και Καραϊβικής, άκουσα διάφορα ερωτηματικά, αλλά δεν κατάλαβα ποιος διαφωνεί στην εμβάθυνση των πολιτιστικών σχέσεων ανάμεσα σε δύο περιοχές του κόσμου, οι οποίες έχουν και πολλούς πολιτιστικούς δεσμούς. Είναι ένα ίδρυμα το οποίο θα εμβαθύνει την επαφή των λαών και των επαφών των πολιτισμών, ένα ίδρυμα το οποίο χρηματοδοτείται από τις χώρες - μέλη της Ευρωπαϊκής Ένωσης - και η χώρα μας χρηματοδοτεί το ίδρυμα με ένα συμβολικό ποσό - και έχει στόχο την ανάπτυξη των πολιτιστικών ανταλλαγών, την επαφή ανάμεσα σε πολιτισμούς και λαούς. Όλα τα άλλα, τα οποία ειπώθηκαν από αυτό το Βήμα ή από το Βήμα της Επιτροπής, νομίζω ότι είναι πέρα και έξω από το πνεύμα της Συμφωνίας αυτής. Σε ό,τι αφορά την κύρωση του παραρτήματος της σύμβασης προνομίων και ασυλιών των ειδικευμένων οργανισμών αναφορικά με τον παγκόσμιο Οργανισμό Διανοητικής Ιδιοκτησίας, είναι αλήθεια ότι τα θέματα διανοητικής ιδιοκτησίας και πνευματικής ιδιοκτησίας είναι από τα κυρίαρχα δικαιώματα που σήμερα παραβιάζονται και καταστρατηγούνται και πολλοί δημιουργοί βλέπουν τα έργα τους να μην προστατεύονται, είτε αυτά αφορούν την καλλιτεχνική δημιουργία είτε τη βιομηχανική ιδιοκτησία. Άρα, η ενίσχυση του τρόπου λειτουργίας του Διεθνούς Οργανισμού που λειτουργεί κάτω από την αιγίδα του Οργανισμού Ηνωμένων Εθνών, μέσα από την παροχή διευκολύνσεων στα διευθυντικά τους στελέχη, για να κάνουν τη δουλειά τους, νομίζω ότι μόνο σύμφωνους θα μπορούσε να μας βρει. Το γεγονός ότι καθυστέρησε σαράντα χρόνια να έρθει, για να κυρωθεί αυτή η Συμφωνία στην Ελληνική Βουλή, θεωρώ ότι ουσιαστικά δεν τιμά κανέναν από όλους όσους είχαμε την ευθύνη μέχρι τώρα, για να προχωρήσουμε τη συνεργασία μας με τον συγκεκριμένο Οργανισμό. Και δεν καταλαβαίνω και ποιος βρίσκεται απέναντι σε μία Συμφωνία, η οποία βρίσκεται και λειτουργεί υπό τα πλαίσια του Οργανισμού Ηνωμένων Εθνών. Γι’ αυτό και δεν αντιλαμβάνομαι - όπως δεν αντιλαμβάνομαι γενικά, συνολικά τη θέση του Κομμουνιστικού Κόμματος Ελλάδας που καταψηφίζει όλες τις συμφωνίες - την αντίδρασή του στη συγκεκριμένη περίπτωση. Ποια μονοπωλιακά συμφέροντα προωθεί; Τι λέει στους δημιουργούς; Ότι ένας παγκόσμιος οργανισμός που λειτουργεί υπό την αιγίδα του Οργανισμού Ηνωμένων Εθνών είναι καταπιεστικός για τα συμφέροντα των δημιουργών; Πραγματικά, αυτή η θέση αυτή με ξεπερνά. Κύριε Παφίλη, μη με κοιτάτε έτσι. Με ξεπερνά! Έχω αντιληφθεί ότι θέλετε την Ελλάδα περίκλειστη, απομονωμένη από τον υπόλοιπο πλανήτη. Αυτό δείχνετε με την καταψήφιση όλων των συμφωνιών, είτε αφορούν την πολιτιστική συνεργασία είτε αφορούν την πνευματική ιδιοκτησία. Σε ό,τι αφορά τη διμερή οικονομική συνεργασία, το απαντήσατε, παρότι σας εξηγούμε ότι οικονομικά είναι πολύ μεγάλης σημασίας το άνοιγμα της αγοράς της Ινδονησίας και βέβαια, σε ό,τι αφορά την Ευρωπαϊκή Ένωση είναι γνωστές οι θέσεις σας. Τώρα, σε ό,τι αφορά την κύρωση της Συμφωνίας για τη συμμετοχή της Δημοκρατίας της Κροατίας στον ευρωπαϊκό οικονομικό χώρο, είναι αλήθεια ότι είναι ένα παρελκόμενο της συμμετοχής στην Ευρωπαϊκή Ένωση. Θεωρούμε ότι η εμβάθυνση της Ευρωπαϊκής Ένωσης, αλλά και η διεύρυνση της Ευρωπαϊκής Ένωσης στον χώρο των Βαλκανίων είναι μία εθνική στρατηγική, την οποία απαρέγκλιτα έχουν υπηρετήσει όλες οι κυβερνήσεις τα τελευταία είκοσι χρόνια και παραπάνω. Άλλωστε, η πολιτική διεύρυνσης της Ευρωπαϊκής Ένωσης προς τα δυτικά Βαλκάνια και τον βαλκανικό χώρο είναι μία πολιτική, η οποία έχει υιοθετηθεί στα πλαίσια ελληνικής Προεδρίας το 2003 και, ως αποτέλεσμα αυτής, ήταν και η είσοδος της Βουλγαρίας και της Ρουμανίας, αλλά και της Κροατίας στην Ευρωπαϊκή Ένωση, αλλά και η συνέχιση των ενταξιακών διαπραγματεύσεων με τη Σερβία, το Μαυροβούνιο και το άνοιγμα των ενταξιακών διαπραγματεύσεων με την Αλβανία και τη βόρεια Μακεδονία. Θεωρούμε ότι η συμμετοχή των χωρών των δυτικών Βαλκανίων και όλης της βαλκανικής ηπείρου στην Ευρωπαϊκή Ένωση συμβάλλει στην εμπέδωση της σταθερότητας, της ειρήνης, της συνεργασίας στην περιοχή και την ανάπτυξη εξαιρετικών διμερών σχέσεων, πράγμα το οποίο θα παραμένει ακρογωνιαίος λίθος της εξωτερικής μας πολιτικής και γι’ αυτό στηρίζουμε αυτή τη Συμφωνία. Κλείνοντας, κύριε Πρόεδρε, επειδή ετέθη ένα θέμα αναγνώρισης των εμβολίων, δεν είμαι σε απόλυτη επάρκεια να σας απαντήσω για όλες τις αναγνωρίσεις που έχουν γίνει σε επίπεδο Ευρωπαϊκής Ένωσης. Αυτό που μπορώ να σας πω είναι ότι η χώρα μας αναγνωρίζει τα πιστοποιητικά εμβολιασμού σχεδόν από όλες τις χώρες. Έχουμε προχωρήσει μονομερώς στην αναγνώριση πιστοποιητικών εμβολιασμού είτε αυτά προέρχονται από την Κίνα είτε προέρχονται από τη Ρωσία. Θα σας πω δε, χαρακτηριστικά - επειδή τα ξημερώματα γύρισα από τη Μόσχα - ότι, ενώ τα ρωσικά πιστοποιητικά εμβολιασμού αναγνωρίζονται στην Ελλάδα και ο Ρώσος επισκέπτης μπορεί να πάει σε κάποιο εστιατόριο, σε κάποιο θέατρο, σε κάποιο κινηματογράφο επιδεικνύοντας το πιστοποιητικό εμβολιασμού του, το αντίστοιχο δεν ισχύει για τη Ρωσική Ομοσπονδία, η οποία δεν αναγνωρίζει τα πιστοποιητικά εμβολιασμού της Ευρωπαϊκής Ένωσης και κατ’ επέκταση, ούτε το ελληνικό πιστοποιητικό εμβολιασμού, με αποτέλεσμα να είμαστε αναγκασμένοι για οποιεσδήποτε επαφές κάναμε, να κάνουμε καθημερινά ένα PCR τεστ για να μπορέσουμε να κινηθούμε. Μάλιστα, τα PCR τεστ είχαν εικοσιτετράωρη ισχύ στη Ρωσική Ομοσπονδία και καταλαβαίνετε για τι ταλαιπωρία και κόστος συζητάμε. Άρα, είμαστε από τις χώρες που αναγνωρίζουν τα εμβόλια, τα οποία έχουν γίνει στη Σερβία και, πολλές φορές, σε αντίδραση της Ευρωπαϊκής Επιτροπής και χωρών - μελών της Ευρωπαϊκής Ένωσης, οι οποίοι δεν έχουν προχωρήσει σε τόσο γενναίες αναγνωρίσεις, ιδιαίτερα του εμβολίου του Σπούτνικ. Στην περίπτωση της Ελλάδος, εμείς επιμένουμε σε αυτό το άνοιγμα, γιατί πιστεύουμε ότι βασικός στόχος πρέπει να είναι ο παγκόσμιος εμβολιασμός, η παγκόσμια συνεργασία στην αντιμετώπιση του ιού και βέβαια, η παγκόσμια αναγνώριση τουλάχιστον των πιστοποιητικών εμβολιασμού από χώρες στις οποίες αναγνωρίζουμε ότι έχουν τη διοικητική επάρκεια για την υποστήριξη τέτοιου είδους πιστοποιητικών και θα μπορούσαν μέσα από την έκδοσή τους να διευκολύνουν την κίνηση των πολιτών τους. Σας ευχαριστώ πάρα πολύ.
Κι εγώ σας ευχαριστώ, κύριε Υπουργέ.
Κύριε Πρόεδρε, θα ήθελα τον λόγο.
Παρακαλώ, κύριε Παφίλη.
Μίλησε ο κ. Υπουργός και έχουμε το δικαίωμα ως Κοινοβουλευτικοί Εκπρόσωποι να τοποθετηθούμε.
Παρακαλώ, κύριε Παφίλη, έχετε τον λόγο και, αν θέλει ο Υπουργός, θα κάνει δευτερολογία.
Κύριε Υπουργέ, αυτό που δεν καταλαβαίνετε ή κάνετε ότι δεν καταλαβαίνετε και δεν είναι θέμα προσωπικό για εσάς, είναι ότι μας λέτε ότι το Κομμουνιστικό Κόμμα θέλει την Ελλάδα απομονωμένη. Το αντίθετο. Το Κομμουνιστικό Κόμμα θέλει να έχουμε σχέσεις με όλους τους λαούς, ισότιμες σχέσεις που θα εξυπηρετούν τα λαϊκά συμφέροντα. Η δική σας πολιτική και όλων των υπολοίπων είναι πολιτική σύνταξης με τη βαρβαρότητα που δημιουργεί σήμερα η κυριαρχία του ιμπεριαλισμού παγκόσμια, είναι σύνταξη με τον δολοφονικό οργανισμό που ευθύνεται όχι μόνο για το παρελθόν, αλλά και πρόσφατα, που λέγεται ΝΑΤΟ, που έχει κατασφάξει λαούς ολόκληρους και η συνειδητή υποταγή στα σχέδια που εξυφαίνονται αυτήν τη στιγμή σε ολόκληρη την περιοχή και σε ολόκληρο τον κόσμο. Αυτή είναι διαφορά μας. Εμείς έχουμε ένα κριτήριο για να τοποθετούμαστε γενικά σε αυτές τις διεθνείς συμφωνίες ή συμβάσεις. Το πρώτο είναι ότι δεν είμαστε ξεκομμένοι από τις διεθνείς εξελίξεις που υπάρχουν σε όλο τον κόσμο. Και το δεύτερο, ποια συμφέροντα εξυπηρετούν. Αυτά τα κριτήρια. Δεν μπορείτε να λέτε, λες και δεν ξέρετε τη θέση τη δική μας που λέμε με όλους τους λαούς, ισότιμες σχέσεις, αμοιβαία επωφελείς. Αλλά ποιος μπορεί να το κάνει αυτό; Ένας που υπηρετεί τα επιθετικά συμφέροντα και την καπιταλιστική βαρβαρότητα σε όλο τον κόσμο; Η κυρίαρχη τάξη που κυβερνάει όλες τις χώρες, που έχει την εξουσία στα χέρια της, που αυτό που την ενδιαφέρει είναι τα κέρδη και μάλιστα τα κέρδη που βγαίνουν και ματωμένα από πολέμους και επεμβάσεις; Εμείς λέμε όχι. Ούτε μέσα από οργανισμούς, που ακριβώς εξαθλιώνουν τους λαούς, όπως η Ευρωπαϊκή Ένωση ή μέσα από οργανισμούς όπως το ΝΑΤΟ που δεν διστάζει να δολοφονεί ολόκληρους λαούς για να εξυπηρετηθούν τα συμφέροντα των επιχειρηματικών ομίλων. Τέτοιες κυβερνήσεις δεν μπορούν αντικειμενικά να έχουν ισότιμες σχέσεις, αμοιβαία επωφελείς με άλλους λαούς. Να μιλήσω λοιπόν, συγκεκριμένα. Πρώτον, όλες οι συμφωνίες που γίνονται είναι φωτοτυπία από την Ευρωπαϊκή Ένωση είτε με τις χώρες της Λατινικής Αμερικής είτε με άλλες χώρες ξεχωριστά. Κυριολεκτικά φωτοτυπία είναι. Απλώς μπορεί να διαφέρουν ορισμένα πράγματα. Και τι εννοούμε; Έχει και όρους η Ευρωπαϊκή Ένωση και οι όροι είναι παραδείγματος χάριν σφιχτή οικονομική πολιτική. Οι όροι είναι ιδιωτικοποιήσεις γενικευμένες σε όλες τις χώρες, για να δώσει υποτίθεται βοήθεια η όποια βοήθεια αυτή είναι ψεύτικη. Κυριολεκτικά ψεύτικη. Είναι η ζάχαρη και από μέσα έρχεται το κινίνο. Αυτές λοιπόν οι συμφωνίες δεν εξυπηρετούν τα συμφέροντα των λαών και είναι προφανές αυτό. Δεν μπορεί να το αρνηθεί αυτό κανένας σήμερα, εκτός αν είναι παράλογος, γιατί το δείχνει η ίδια πραγματικότητα από όλες αυτές τις συμφωνίες. Ποιος κερδίζει και ποιος χάνει. Λαοί εξαθλιώνονται από αυτήν την σφιχτή οικονομική πολιτική που επιβάλλεται από τις κυβερνήσεις αυτών των χωρών αλλά είναι και οι όροι συμφωνιών με την Ευρωπαϊκή Ένωση. Αν θέλετε μια φορά να κάνουμε μια γενική συζήτηση. Να το πω απλά. Αν δεν πάρετε έγκριση από την Ευρωπαϊκή Ένωση, το ΝΑΤΟ και τους Αμερικάνους τίποτα δεν κάνετε, σε όλους τους τομείς. Τέτοιες είναι και οι διεθνείς συμφωνίες που ανάλογα με το μέγεθος η Ελλάδα προσπαθεί να κάνει για να εξυπηρετήσει συμφέροντα επιχειρηματικών ομίλων. Και γι’ αυτό είμαστε αντίθετοι. Δεν είμαστε αντίθετοι με τη συνεργασία των λαών. Είμαστε αντίθετοι με αυτήν την πολιτική και με αυτές τις συμφωνίες που γίνονται ενάντια στους λαούς και αυτό έχει αποδειχτεί παντού. Και έχουμε παγκόσμια και διεθνή πείρα και το ξέρετε πολύ καλά και από την Ευρωπαϊκή Ένωση, αλλά και γενικότερα. Άλλωστε βοά η ίδια η πραγματικότητα, πχ εμβόλια. Η βαρβαρότητα του συστήματος και της ευρωπαϊκής και όλων όσων το υπηρετούν είναι ότι δεν απελευθερώνει τις πατέντες να παράγουν όλες οι χώρες εμβόλια για να ζήσει ο κόσμος. Αυτό είναι συνειδητή δολοφονία ή όχι; Γιατί γίνεται αυτό; Για να μην μειωθούν τα κέρδη των πολυεθνικών, οι οποίες έχουν πάρει δισεκατομμύρια, να μην πω τρισεκατομμύρια, κρατική ενίσχυση δηλαδή από τη φορολογία όλων των λαών για να παράξουν τα εμβόλια. Να, ένα παράδειγμα κραυγαλέο και σημερινό. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Αν πήγαινε μια, μια οι συμβάσεις, θα είχαμε είκοσι λεπτά και οι Εισηγητές και οι Κοινοβουλευτικοί Εκπρόσωποι. Δεν πρόκειται να καταχραστώ τον χρόνο, αλλά επειδή τέθηκαν ορισμένα ζητήματα. Σε σχέση με αυτά που ανέφερε ο κ. Αθανασίου και που συμφώνησε και ο κύριος Υπουργός, κάνετε μία συνειδητή αφαίρεση και εσείς και όλοι. Για τον ΟΗΕ κάνετε μια αφαίρεση. Ο ΟΗΕ δεν είναι κάτι υπεράνω των πάντων. Ήταν άλλος ο συσχετισμός των δυνάμεων μέχρι το 1990-1991 και άλλος μετά το 1991. Και αυτό αποδεικνύεται τόσο κραυγαλέα, ότι πλέον ουσιαστικά είναι όργανο των ιμπεριαλιστικών ανταγωνισμών που πρέπει να είναι τυφλός κάποιος που να μην το παραδέχεται ή να σφυρίζει αδιάφορα. Ο ΟΗΕ με βάση τον καταστατικό χάρτη που είχε διατυπωθεί τότε, έχει αλλάξει, κύριε Αθανασίου σε πολλά σημεία. Παραδείγματος χάριν λέει ότι καμία χώρα δεν έχει δικαίωμα να επεμβαίνει στα εσωτερικά μιας χώρας. Εδώ έχει κατασφαγεί η ανθρωπότητα, διαλύθηκαν τα Βαλκάνια, ο ΟΗΕ έδωσε ευλογίες με κάποιες ενστάσεις, οι οποίες δεν είχαν καμία σημασία. Σήμερα χρησιμοποιεί το ΝΑΤΟ που είναι στρατιωτικός επιθετικός οργανισμός για να επιβάλει υποτίθεται το δίκαιο. Είναι έτσι ή όχι;
Ελάτε, κύριε Παφίλη, στις συμβάσεις.
Αφήστε με πέντε λεπτά. Τα ίδια συμβαίνουν παντού. Ήταν αλλιώς, γι’ αυτό και σε μεγάλο βαθμό δεν τον επικύρωναν ειδικές κυβερνήσεις. Γιατί δεν τον επικύρωναν σαράντα χρόνια; Πείτε μου. Και τώρα βιάζονται όλοι. Και μην έχουμε και καμιά αυταπάτη ότι αυτοί που είναι σήμερα σ’ αυτούς τους οργανισμούς είναι αθώες περιστερές και θα υπερασπιστούν τα πνευματικά δικαιώματα. Και όλες αυτές οι ασυλίες που δίνονται, που σε άλλη περίπτωση θα μπορούσε κανείς να τις συζητήσει δεν δίνονται τυχαία. Γιατί εξυπηρετούνται συμφέροντα γιγαντιαίων πολυεθνικών επιχειρηματικών ομίλων στον τομέα αυτό. Και αυτοί δεν είναι άμοιροι. Ακριβώς γι’ αυτό λοιπόν, εμείς είμαστε αντίθετοι.
Ελάτε, κύριε Παφίλη, στο νομοσχέδιο.
Με συγχωρείτε, να σας ρωτήσω κάτι; Είναι τέσσερις συμβάσεις. Δικαιούμαστε από πέντε λεπτά στην καθεμιά;
Σωστό.
Ωραία. Είμαι στα επτά λεπτά. Δώστε μου μισό λεπτό ακόμα, τίποτα άλλο.
Εντάξει, κύριε Παφίλη.
Τελειώνω εδώ. Αυτό είναι το κριτήριο και όσοι σήμερα υπερασπίζονται τον ΟΗΕ όπως είναι, υπερασπίζονται την κυριαρχία της βαρβαρότητας του καπιταλισμού. Αυτά υπερασπίζονται. Δεν υπάρχει σήμερα, έχουν αλλάξει ριζικά οι συσχετισμοί. Κάποτε ήταν και οι λαοί διαφορετικά, ήταν αλλιώς τα πράγματα, θα επανέλθουν. Οριστικά κανένας δεν μπορεί να επικαλείται τον ΟΗΕ. Ήταν σωστή η απόφαση από τον ΟΗΕ για τον βομβαρδισμό της Γιουγκοσλαβίας; Θα μπορούσε να δοθεί αν ήταν άλλος ο συσχετισμός που ήταν και οι πρώην σοσιαλιστικές χώρες και οι ανεξάρτητες χώρες και άλλες προοδευτικές κυβερνήσεις οι οποίες αντιδρούσαν τότε και δεν μπορούσαν να περάσουν. Σήμερα είναι όργανο κυριολεκτικά των ιμπεριαλιστών. Και τέλος, κύριε Υπουργέ, μια λέξη θα πω. Σε σχέση με την Ινδονησία και τη συμφωνία πέρα από αυτά που είπα πριν, μελετάμε το τι συμβαίνει και το τι έχει μετατοπιστεί στην Ασία σήμερα. Μελετάμε το τι σχέδια υπάρχουν για την περιοχή, η οποία παράγει παραπάνω από το 30% του παγκόσμιου ΑΕΠ, που καταναλώνει ενέργεια, που είναι θέατρο και που οι Αμερικανοί την έχουν αρχίσει σε πρώτη γραμμή. Γι’ αυτό και έκαναν και τη συμφωνία Αυστραλία Βρετανία κ.λπ. Οξύνεται η κατάσταση παγκόσμια και οι ανταγωνισμοί με Ρωσία, Κίνα, Αμερική και άλλες είναι πολύ σκληροί και μπορούν να καταλήξουν και σε πόλεμο. Το θέμα είναι τι θέση παίρνεις σε όλα αυτά. Γι’ αυτό, ανεξάρτητα από το τι οικονομικά επιδιώκεται, δηλαδή οι επιχειρηματικοί όμιλοι, γιατί ο λαός δεν έχει να κερδίσει τίποτα, να μπουν και σε εκείνη την αγορά, φυσικά αυτό είναι δικαίωμά τους και τους το δίνετε. Υπάρχει και οι γενικότεροι γεωστρατηγικοί παράγοντες που παίζουν ρόλο και γι’ αυτό λέμε εμείς ότι αυτές οι συμφωνίες είναι λεόντειες. Σας ευχαριστώ, κύριε Πρόεδρε.
Κι εμείς ευχαριστούμε. Κύριε Υπουργέ, καλύτερα να απαντήσετε συνολικά γιατί μπορεί να ειπωθούν και άλλες ερωτήσεις. Ο κ. Κατρούγκαλος έχει τον λόγο τώρα.
Ευχαριστώ πολύ, κύριε Πρόεδρε. Αγαπητέ κύριε Υπουργέ, μια από τις προϋποθέσεις ουσιαστικής επικοινωνίας μεταξύ των ανθρώπων είναι να καταλαβαίνουμε τι λέει ο συνομιλητής μας και να απαντάμε ανάλογα. Και αν αυτό αποτελεί απλώς υποχρέωση αβρότητας στις απλές συναναστροφές, είναι συνταγματικό καθήκον για έναν Υπουργό που έρχεται στη Βουλή να ενημερώσει, αλλά και να δώσει εξηγήσεις. Η κ. Τζάκρη σας ρώτησε τι περισσότερο εισάγει η διμερής αυτή συμφωνία σε σχέση με το υφιστάμενο πλαίσιο μεταξύ Ευρωπαϊκής Ένωσης και Ινδονησίας το οποίο έχει συναφθεί με τη συνθήκη - πλαίσιο και ιδίως εν όψει της τροποποίησής του στη νέα συμφωνία για τις ελεύθερες συναλλαγές. Άρα, τι περιμέναμε από έναν Υπουργό που ξέρει τον φάκελό του; Να μας πει ότι σε θέματα ειδικού ελληνικού ενδιαφέροντος έχουμε αυτό κι εκείνο και ότι προωθήσαμε τη διμερή σχέση σ’ αυτά τα πεδία. Αν δεν ξέρετε, καλύτερα να δίνατε μια άλλη απάντηση, παρά αυτή. Έχετε όμως ευθύνη και για τον τρόπο και για το ύφος με το οποίο απευθύνεστε στη Βουλή. Θα έπρεπε να ξέρετε για παράδειγμα ότι στο πλαίσιο αυτής της διαδικασίας, ακριβώς επειδή στα θέματα εξωτερικής πολιτικής πρέπει να επιδιώκονται συναινέσεις, αποφεύγουμε να εισάγουμε σημεία πολιτικής αντιπαράθεσης τα οποία είναι άσχετα με τα νομοσχέδια που συζητούνται. Διαλέξατε, λοιπόν, στο πλαίσιο μιας συνήθους τακτικής που έχει η Κυβέρνηση να ασκήσετε αντιπολίτευση στην αντιπολίτευση, το οποίο τάχα το κάναμε εμείς τα μνημονιακά χρόνια. Δεν είναι να απορεί κανείς με αυτή την τακτική. Εδώ ακούσαμε από τον Πρωθυπουργό ότι ο ΣΥΡΙΖΑ τάχα μας έβαλε στα μνημόνια. Αυτή η προσπάθεια αναστροφής της πραγματικότητας δείχνει και ένοχη συνείδηση και είναι πλήρως αναντίστοιχη με την πραγματικότητα. Σε μια περίοδο που είναι περίοδος κοινοβουλευτικής ομαλότητας, εσείς πριν από λίγες μέρες φέρατε εδώ ένα νομοσχέδιο του Υπουργείου Πολιτισμού κωδικοποιητικό το οποίο αντίθετα με τις πάγιες οδηγίες της Κεντρικής Επιτροπής Κωδικοποίησης περιλάμβανε διατάξεις διεθνών συμβάσεων. Εσείς είστε λοιπόν που αδιαφορείτε σε μια περίοδο που δεν έχετε εξωτερικές πιέσεις για τον τρόπο με τον οποίο πρέπει να γίνονται οι κοινοβουλευτικές διαδικασίες. Και χωρίς να απαντάτε στα σημεία που αφορούν τον φάκελό σας, προσπαθείτε να δημιουργήσετε άσχετους αντιπερισπασμούς. Καλύτερα να μας λέγατε ότι δεν ξέρετε αυτό για το οποίο ήρθατε να μας μιλήσετε. Παρόλα αυτά, εμείς περιμένουμε να μας απαντήσετε σ’ αυτά που σας είπαμε, δηλαδή τι περισσότερο εισάγει αυτή η διμερής συμφωνία και όχι να μας λέτε γενικότητες και ότι υπάρχουν επαφές μεταξύ των δύο χωρών. Ξαναλέω, είναι πιο τίμιο να μας πείτε ότι δεν ξέρετε τον φάκελο και ότι έρχεστε χωρίς προετοιμασία στη Βουλή. Ως προς αυτά που είπε ο φίλος μου Θανάσης Παφίλης θέλω να πω το εξής. Δεν έχω ξανακούσει από το ΚΚΕ αυτό που είπατε μόλις τώρα, ότι ο ΟΗΕ είναι όργανο των ιμπεριαλιστικών ανταγωνισμών.
Έχω ακούσει πολλές φορές να λέτε ότι είναι άλλοθι...
Μην κάνετε διάλογο. Κάντε τοποθέτηση.
Απαντώ. Δεν μπορώ να μην τοποθετηθώ σε κάτι που είπε. Έχω ακούσει τη θέση ότι ο ΟΗΕ είναι άλλοθι των ιμπεριαλιστικών ανταγωνισμών. Είναι άλλο το άλλοθι, άλλο το όργανο. Είναι θέση που είναι κατάφωρα αντίθετη με την πραγματικότητα. Ο ΟΗΕ είναι το βασικό όργανο της πολυμέριας στις διεθνείς διπλωματικές σχέσεις. Είναι αυτός ο οργανισμός που έχει πάρει θέση για μια σειρά από μέτωπα υπεράσπισης λαών και δικαιωμάτων. Να θυμίσω τις αποφάσεις του ΟΗΕ εναντίον του εμπάργκο της Κούβας. Να θυμίσω τις αποφάσεις του ΟΗΕ για τα δικαιώματα των Παλαιστινίων. Να θυμίσω το άμεσο ζήτημα ενδιαφέροντός μας, την Κύπρο. Αν λέτε αυτά τα οποία λέτε για τον ΟΗΕ δεν μπορείτε να υπερασπίσετε αποτελεσματικά τα εθνικά μας συμφέροντα. Δεν παραξενεύομαι γι’ αυτό γιατί όταν είχε έρθει εδώ στη Βουλή η κύρωση της συμφωνίας Κούβας - Ευρωπαϊκής Ένωσης φτάσατε στο σημείο να μου πείτε ότι οι κομμουνιστές της Κούβας είναι λιγότερο κομμουνιστές από εσάς, ότι δεν ξέρουν τα συμφέροντά τους και ότι αυτή η συμφωνία...
Όχι, αυτή την απάντηση πήρα. Επειδή πιθανόν να μην το ξέρετε, καταψηφίσατε τη συμφωνία Ευρωπαϊκής Ένωσης - Κούβας.
Ναι, για τους όρους που βάζει η Ευρωπαϊκή Ένωση, γι’ αυτό...
Άρα, θεωρήσατε τότε...
Κύριοι συνάδελφοι, μην κάνετε διάλογο.
Για τον ΟΗΕ τα λέμε δέκα χρόνια, αλλά εσείς διαβάζατε μόνο...
Κύριοι συνάδελφοι, δεν υπάρχει προσωπικό ζήτημα, αλλά θα ζητήσει τον λόγο μετά και ο κ. Παφίλης...
Όταν θεωρεί κανείς ότι οι ήρωες στην Κούβα είναι περισσότερο δεκτικοί πιέσεων από εσάς, ότι εσείς μπορείτε να τους κρίνετε...
Τι λέτε τώρα; Δεν ντρέπεστε λίγο; Πού τα βρήκατε αυτά και τα λέτε;
Είμαι υποχρεωμένος να σας θυμίσω τη σχετική διάταξη του Κανονισμού που λέει ότι ο Πρόεδρος πρέπει να συστήνει στους ομιλητές να μην ξεφεύγουν από το θέμα.
Ολοκληρώνω λοιπόν. Πρέπει να στεκόμαστε με ευθύνη απέναντι σε αυτό που παραμένει, παρόλες τις ελλείψεις και τις αδυναμίες του, το βασικό όργανο εγγύησης της πολυμέριας στις διεθνείς σχέσεις, τον μοναδικό φραγμό που έχουμε σε μονομερείς ενέργειες εκείνων των δυνάμεων που θέλουν να προωθήσουν όχι τα δικαιώματα των λαών, αλλά τα δικά τους συμφέροντα. Πρέπει να είμαστε ιδιαίτερα προσεκτικοί στη διατύπωσή τους, ακριβώς για να μην υπονομεύουμε τις ίδιες τις δικές μας θέσεις απέναντι σε αυτά.
Ευχαριστούμε. Δεν υπάρχει άλλος συνάδελφός που να θέλει να μιλήσει. Θα κλείσει, λοιπόν, ο κύριος Υπουργός. Και θα οργανώσουμε μια ημερίδα σε θέματα διεθνούς δικαίου για να τα πούμε.
Κύριε Πρόεδρε, σε ό,τι αφορά τη σύμβαση με την Ινδονησία απορώ τι δεν καταλαβαίνει τόσο η εισηγήτρια, όσο και ο Κοινοβουλευτικός Εκπρόσωπος του ΣΥΡΙΖΑ, τι περισσότερο φέρνει σε σχέση με τη συμφωνία Ευρωπαϊκής Ένωσης - Ινδονησίας. Έχω απαντήσει τρεις φορές μέχρι τώρα: Μεικτή διυπουργική επιτροπή, διμεροποίηση των σχέσεων, ανταλλαγή μέσω των δύο κυβερνήσεων ενός πλαισίου συνεργασίας μέσα από το οποίο θα επιλύονται οι διαφορές. Είναι πάρα πολύ απλό. Σας το εξηγώ τρεις μέρες τώρα και δεν μπορείτε να το καταλάβετε. Πρόκειται για κάτι το οποίο ο κ. Κατρούγκαλος θα έπρεπε να κατανοεί. Δεν υπάρχει κανένα προσωπικό θέμα, κυρία Τζάκρη, απλά αντιλαμβάνομαι πως όσοι δεν έχουν υπηρετήσει στο Υπουργείο Εξωτερικών ενδεχομένως να μην έχουν την αντίληψη της λειτουργίας αυτών των μηχανισμών.
Ούτε δελτίο τύπου δεν έχετε βγάλει στο Υπουργείο Εξωτερικών.
Βλέπω τον κ. Κατρούγκαλο και τον κ. Αμανατίδη οι οποίοι ξέρουν πολύ καλά πώς λειτουργούν οι μεικτές διυπουργικές επιτροπές και ξέρουν ότι πάρα πολλά θέματα που αφορούν είτε ιδιωτικές επενδύσεις, είτε γραφειοκρατικές δυσλειτουργίες παραπέμπονται σ’ αυτές για την επίλυση προβλημάτων τα οποία ανακύπτουν. Θα θυμίσω ότι αντίστοιχη «φωτοτυπία» - όπως λέει ο κ. Παφίλης - συμφωνία έφερνε σε παρελθόντα χρόνο η κυβέρνησή σας με την Κολομβία και το Περού την οποία υπέγραψε ο Υπουργός κ. Κοτζιάς και την οποία κύρωσε η Βουλή. Νομίζω ότι έχετε κι εσείς συμπροεδρεύσει σε αντίστοιχες μεικτές διυπουργικές επιτροπές με τις οποίες τίθεται το πλαίσιο των διμερών οικονομικών σχέσεων. Δεν καταλαβαίνω δηλαδή τι καινούργιο φανταζόμαστε ότι θα μπορούσε να γίνει. Είναι διμεροποίηση των εμπορικών μας σχέσεων, πέρα και μακριά από τις Βρυξέλλες. Δεν περιμένουμε από το γραφείο τύπου των Βρυξελλών να βάλει στο τραπέζι των συζητήσεων με την Ινδονησία την ελληνική επένδυση ή την προστασία ελληνικών προϊόντων ή τις ελληνικές εξαγωγές. Το βάζουμε μόνοι μας. Αφορά μια ανερχόμενη οικονομία των διακοσίων εβδομήντα εκατομμυρίων ανθρώπων. Άκουσα όλο το λογύδριο περί ΝΑΤΟ, αλλά δεν μου απαντήθηκε γιατί ο Παγκόσμιος Οργανισμός Πνευματικής Ιδιοκτησίας έχει να κάνει με το ΝΑΤΟ. Ξέρετε, κύριε Παφίλη, ποιους προστατεύουμε; Συμβαλλόμενοι στο WIPO είναι εκατόν ενενήντα τρεις χώρες στον πλανήτη. Ξέρετε ποιοι έχουν καταθέσει την τελευταία χρονιά διπλώματα ευρεσιτεχνίας και πνευματικής ιδιοκτησίας για να αναγνωριστούν παγκοσμίως από την ελληνική πλευρά; Γιατί δεν είναι λίγα. Είναι πεντακόσια τριάντα έξι ελληνικά αιτήματα Ελλήνων που ζουν στην Ελλάδα, είναι τριακόσια εξήντα τρία αιτήματα αναγνώρισης πατέντας από άλλους που εργάζονται και βρίσκονται στην Ελλάδα και πεντακόσια ενενήντα τρία αιτήματα Ελλήνων που βρίσκονται στην αλλοδαπή και καταθέτουν την αναγνώριση της πνευματικής τους ιδιοκτησίας. Ανάμεσα στα άλλα, απ’ αυτούς που έχουν καταθέσει πατέντα στον Παγκόσμιο Οργανισμό, είναι το Αριστοτέλειο Πανεπιστήμιο Θεσσαλονίκης, είναι το Ίδρυμα Βιοϊατρικής της Ακαδημίας Αθηνών, είναι το Ελληνικό Ίδρυμα για την Έρευνα και την Τεχνολογία, το Ινστιτούτο για τις ηλεκτρονικές εφαρμογές και τα λέιζερ. Βασικά, πέρα από τους ιδιωτικούς φορείς, και κρατικοί φορείς παίρνουν τη γνώση και τη νέα τεχνολογία που δημιουργούν ελληνικά μυαλά στην Ελλάδα και την κατοχυρώνουν διεθνώς. Και δεν καταλαβαίνω απέναντι σε αυτούς τους ανθρώπους το ΚΚΕ πώς θα πει ότι «εγώ δεν πιστεύω ότι αυτός ο οργανισμός προάγει τα συμφέροντά σας, είναι καταπιεστικός στα πλαίσια του ΝΑΤΟ και της Ευρωπαϊκής Ένωσης και του παγκόσμιου καπιταλιστικού συστήματος και εσείς δεν θα πρέπει να πηγαίνετε να κατοχυρώνετε τις πατέντες σας διεθνώς».
Δεν λέμε αυτό.
Πραγματικά, αυτό έχω καταλάβει. Αν θέλετε, πηγαίνετε να τους εξηγήσετε γιατί το ΚΚΕ μπορεί να προστατεύσει καλύτερα απ’ όλα τα υπόλοιπα κόμματα της Βουλής την πνευματική τους ιδιοκτησία, την οποία εμείς με τη θετική μας ψήφο - και βάζω όλα τα κόμματα της Βουλής που υπερασπίζονται αυτόν τον οργανισμό - θέλουν την ενίσχυσή του, την καλή λειτουργία του, έστω και καθυστερημένα την αποδοχή του καθεστώτος ασυλίας προς τα διευθυντικά του στελέχη, για να λειτουργεί καλά, να προστατεύει την πνευματική ιδιοκτησία, να προστατεύει τη δημιουργία και να δίνει σ’ αυτούς τους ανθρώπους και τους επιστήμονες το δικαίωμα να αναγνωρίζεται ο κόπος της δουλειάς τους παγκοσμίως. Ευχαριστώ.
Κύριε Πρόεδρε, θα ήθελα τον λόγο για να πω τη θέση μας.
Δεν υπάρχουν δευτερολογίες.
Θέλει να πει τι θα ψηφίσουμε.
Θέλετε να δηλώσετε τώρα τι θα ψηφίσετε; Θα το πείτε με την ψηφοφορία τώρα. Θα ψηφίσετε τώρα.
Απλώς, να διευκρινίσουμε…
Θα προκύψει με την ψηφοφορία.
Η ψηφοφορία θα γίνει με το σύστημα της ηλεκτρονικής ψηφοφορίας και δεν θα μπορέσει η κυρία Τζάκρη να τοποθετηθεί προφορικά. Θέλει να δώσει μια απάντηση, γιατί θα τοποθετηθούμε θετικά, ενόψει των απαντήσεων του Υπουργού. Λόγω της ανάγκης να προστατεύσουμε τις διμερείς σχέσεις, θα ψηφίσουμε υπέρ.
Ένα λεπτό θέλω, κύριε Πρόεδρε.
Κυρία Τζάκρη, και δήλωση γραπτή μπορείτε να κάνετε, αλλά μπορείτε να την κάνετε τώρα. Όμως, μόνο ως δήλωση. Έχετε τον λόγο.
Σας ευχαριστώ πολύ. Παρά το γεγονός ότι ο κ. Βαρβιτσιώτης εξακολουθεί να είναι προσβλητικός, ενώ θα έπρεπε να είναι αναλυτικός, εγώ κύριε Βαρβιτσιώτη, το μόνο που βρήκα στο Υπουργείο Εξωτερικών, αν και δεν έχω υπηρετήσει εκεί, την ημέρα που υποτίθεται ότι υπογράφηκε η συμφωνία είναι ένα δελτίο τύπου 21 Σεπτεμβρίου 2019…
Δεν είναι δήλωση αυτή, κύριε Κατρούγκαλε. Είναι τοποθέτηση.
…ότι ο Υπουργός Εξωτερικών Νίκος Δένδιας θα συνοδεύσει τον Πρωθυπουργό Κυριάκο Μητσοτάκη ο οποίος θα ηγηθεί της ελληνικής αποστολής κατά την εβδομάδα υψηλού επιπέδου της 74ης Γενικής Συνέλευσης των Ηνωμένων Εθνών στη Νέα Υόρκη και τίποτα άλλο για τη Συμφωνία αυτή που υπογράφηκε εκείνη την ημέρα. Τίποτα άλλο στο Υπουργείο Εξωτερικών για τη συμφωνία αυτή. Το είπα και το επισημαίνω ότι κάθε φορά για τις συμφωνίες θα πρέπει να μας δίνεται αναλυτικό σημείωμα από το Υπουργείο Εξωτερικών για το τι περιλαμβάνει η κάθε μία και το τι αφορά η κάθε μία.
Αυτό που κάνετε τώρα… Εκμεταλλευόμαστε καμιά φορά την επιείκεια του Προεδρείου…
Κύριε Πρόεδρε, αφήστε με να τοποθετηθώ. Συνεχίζω, όμως, και λέω παρά το γεγονός ότι δεν πήραμε απαντήσεις, επειδή είναι βασική μας αρχή ότι πρέπει να υπάρχουν διμερείς σχέσεις, θα την ψηφίσουμε.
Ευχαριστώ. Κηρύσσεται περαιωμένη η συζήτηση ενιαία επί της αρχής, των άρθρων και του συνόλου των σχεδίων νόμου του Υπουργείου Εξωτερικών και η ψήφισή τους θα γίνει χωριστά, ένα - ένα νομοσχέδιο. Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου, δηλαδή του πρώτου νομοσχεδίου, «Κύρωση της συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Ινδονησίας για οικονομική συνεργασία». Παρακαλώ να ανοίξει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής: Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Ινδονησίας για οικονομική συνεργασία Επί της Αρχής ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: ΝΑΙ Άρθρο πρώτο ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: ΝΑΙ Άρθρο δεύτερο ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: ΝΑΙ Ακροτελεύτιο άρθρο ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: ΝΑΙ Επί του Συνόλου ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: ΝΑΙ
Συνεπώς το σχέδιο νόμου του του Υπουργείου Εξωτερικών «Κύρωση της συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Ινδονησίας για οικονομική συνεργασία» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:
Προχωράμε στην ψήφιση επί της αρχής, των άρθρων και του συνόλου του σχεδίου νόμου «Κύρωση της συμφωνίας για την ίδρυση του Διεθνούς Ιδρύματος Ευρωπαϊκής Ένωσης, Λατινικής Αμερικής και Καραϊβικής». Παρακαλώ να ανοίξει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής: Κύρωση της Συμφωνίας για την ίδρυση του Διεθνούς Ιδρύματος ΕΕ - ΛΑΚ Επί της Αρχής ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: ΠΡΝ Άρθρο πρώτο ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: ΠΡΝ Ακροτελεύτιο άρθρο ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: ΠΡΝ Επί του Συνόλου ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: ΠΡΝ
Συνεπώς το σχέδιο νόμου «Κύρωση της συμφωνίας για την ίδρυση του Διεθνούς Ιδρύματος Ευρωπαϊκής Ένωσης, Λατινικής Αμερικής και Καραϊβικής» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:
Προχωράμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών «Κύρωση του Παραρτήματος XV της Σύμβασης Προνομίων και Ασυλιών των Ειδικευμένων Οργανισμών, αναφορικά με τον Παγκόσμιο Οργανισμό Διανοητικής Ιδιοκτησίας». Παρακαλώ να ανοίξει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής: Κύρωση του Παραρτήματος XV της Σύμβασης Προνομίων και Ασυλιών των Ειδικευμένων Οργανισμών, αναφορικά με τον Παγκόσμιο Οργανισμό Διανοητικής Ιδιοκτησίας Επί της Αρχής ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: ΠΡΝ Άρθρο πρώτο ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: ΠΡΝ Ακροτελεύτιο άρθρο ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: ΠΡΝ Επί του Συνόλου ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: ΠΡΝ
Συνεπώς το σχέδιο νόμου του Υπουργείου Εξωτερικών «Κύρωση του Παραρτήματος XV της Σύμβασης Προνομίων και Ασυλιών των Ειδικευμένων Οργανισμών, αναφορικά με τον Παγκόσμιο Οργανισμό Διανοητικής Ιδιοκτησίας» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:
Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση της Συμφωνίας για τη συμμετοχή της Δημοκρατίας της Κροατίας στον Ευρωπαϊκό Οικονομικό Χώρο». Παρακαλώ να ανοίξει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής: Κύρωση της Συμφωνίας για τη συμμετοχή της Δημοκρατίας της Κροατίας στον Ευρωπαϊκό Οικονομικό Χώρο Επί της Αρχής ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: ΠΡΝ Άρθρο πρώτο ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: ΠΡΝ Ακροτελεύτιο άρθρο ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: ΠΡΝ Επί του Συνόλου ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: ΠΡΝ
Συνεπώς το σχέδιο νόμου του Υπουργείου Εξωτερικών: «Κύρωση της Συμφωνίας για τη συμμετοχή της Δημοκρατίας της Κροατίας στον Ευρωπαϊκό Οικονομικό Χώρο» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο των παραπάνω νομοσχεδίων.
Το Σώμα παρέσχε τη ζητηθείσα εξουσιοδότηση. Εισερχόμεθα τώρα στη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Για την κύρωση της διά ανταλλαγής ρηματικών διακοινώσεων Συμφωνίας για τη σύναψη διπλωματικών σχέσεων μεταξύ της Ελληνικής Δημοκρατίας και του Κυρίαρχου Στρατιωτικού Νοσοκομειακού Τάγματος του Αγίου Ιωάννη των Ιεροσολύμων της Ρόδου και της Μάλτας και της περιεχόμενης σε ρηματική διακοίνωση της Καγκελαρίας του Κυρίαρχου Στρατιωτικού Νοσοκομειακού Τάγματος του Αγίου Ιωάννη των Ιεροσολύμων της Ρόδου και της Μάλτας, μονομερούς δήλωσης». Η Διάσκεψη των Προέδρων αποφάσισε, στη συνεδρίαση της 25ης Νοεμβρίου τρέχοντος έτους, τη συζήτηση του νομοσχεδίου σε μία συνεδρίαση ενιαία επί της αρχής και επί των άρθρων. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή. Συμφωνεί το Σώμα;
Το Σώμα συνεφώνησε. Παρακαλώ, να ανοίξει το σύστημα της ηλεκτρονικής εγγραφής των συναδέλφων που θέλουν να μιλήσουν. Τον λόγο έχει ο Εισηγητής της Νέας Δημοκρατίας κ. Χρήστος Δερμεντζόπουλος για δεκαπέντε λεπτά.
Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, με το προς ψήφιση σχέδιο νόμου του Υπουργείου Εξωτερικών κυρώνονται διά ανταλλαγής στις ρηματικές διακοινώσεις μεταξύ της Πρεσβείας της Ελλάδας στη Ρώμη και της Καγκελαρίας του Κυρίαρχου Στρατιωτικού Νοσοκομειακού Τάγματος του Αγίου Ιωάννη των Ιεροσολύμων της Ρόδου και της Μάλτας, αντίστοιχα, με τις οποίες συμφωνήθηκε η σύναψη διπλωματικών σχέσεων μεταξύ των δύο μερών. Επίσης, κυρώνεται και η περιεχόμενη μονομερής δήλωση της Καγκελαρίας του Κυρίαρχου Στρατιωτικού Νοσοκομειακού Τάγματος του Αγίου Ιωάννη των Ιεροσολύμων της Ρόδου. Πιο συγκεκριμένα, στην ανταλλαγή σε ρηματική διακοίνωση τα δύο μέρη εκφράζουν την πρόθεση περαιτέρω ανάπτυξης συνεργασίας τους στον τομέα της ανθρωπιστικής δράσης. Λαμβάνοντας δε υπόψη ότι η αποστολή του Τάγματος σήμερα είναι κυρίως ανθρωπιστική, στο προοίμιο της Συμφωνίας αναγνωρίζεται ρητώς η μακροχρόνια συμβολή του στην παροχή ανθρωπιστικής βοήθειας και δηλώνεται η επιθυμία των μερών να διευκολύνουν την εκπλήρωση της εν λόγω αποστολής. Επιπλέον, γίνεται ρητή μνεία ότι η Συμφωνία θα τεθεί σε ισχύ, όταν η ελληνική πλευρά ενημερώσει εγγράφως το Τάγμα σχετικά με την ολοκλήρωση των απαιτούμενων εσωτερικών διαδικασιών. Στην περιεχόμενη ρηματική μονομερή διακοίνωση και μονομερή δήλωση περιέχεται σαφής αναφορά του Τάγματος, σύμφωνα με την οποία το Τάγμα δεν διαθέτει ακίνητη περιουσία στην ελληνική επικράτεια και ουδέποτε είχε ούτε διατηρεί και δεν πρόκειται να εγείρει στο μέλλον αξιώσεις κατά του ελληνικού δημοσίου, σχετικώς με ακίνητα που βρίσκονται στην ελληνική επικράτεια. Εν συνεχεία, στο δεύτερο άρθρο προβλέπεται ότι το Κυρίαρχο Νοσοκομειακό Τάγμα απολαμβάνει τα συνήθη προνόμια και τις ασυλίες που απολαμβάνουν στην Ελλάδα οι ξένες διπλωματικές αποστολές. Η αναγνώριση διπλωματικών προνομίων και ασυλιών στη διπλωματική αντιπροσωπεία του Τάγματος αποτελεί απόρροια της σύναψης των διπλωματικών σχέσεων. Περαιτέρω, εφόσον το Τάγμα δεν είναι συμβαλλόμενο μέρος στη Σύμβαση της Βιέννης του 1961 και τις διπλωματικές σχέσεις, δεν γίνεται ρητή αναφορά στη σύμβαση αυτή. Ως συνήθη προνόμια και ασυλία νοούνται, πάντως, τα προβλεπόμενα στην εν λόγω Σύμβαση της Βιέννης, καθώς αυτή κωδικοποιεί σε πολύ μεγάλο βαθμό προϋφιστάμενο εθιμικό δίκαιο και τυγχάνει γενικής αποδοχής, ούτως ώστε να θεωρείται ότι αντιπροσωπεύει το συνήθως συμβαίνον. Κυρίες και κύριοι συνάδελφοι, η κύρωση τέτοιων συμφωνιών αποτελεί ακόμα μία απόδειξη της κινητικότητας της ελληνικής διπλωματίας. Επιτρέψτε μου, γι’ αυτό τον λόγο, να αναφερθώ σε ορισμένα ιστορικά στοιχεία που αναδεικνύουν τη σημασία της εν λόγω κύρωσης, καθώς και της σημαντικής δράσης που έχει επιτελέσει το συγκεκριμένο Τάγμα. Το Τάγμα ιδρύθηκε με Παπική Βούλα το 1113, με έδρα στους Αγίους Τόπους μέχρι την κατάλυση των σταυροφορικών κρατών και στη συνέχεια εγκαταστάθηκε στη Ρόδο, με τελικό τόπο εγκατάστασης τη Ρώμη. Από τις κορυφαίες στιγμές του Τάγματος ήταν η επιτυχής απόκρουση της οθωμανικής επίθεσης, καθώς και η συμμετοχή του σε άλλες μικρές ή μεγαλύτερες μάχες με νικηφόρα αποτελέσματα. Με την επέλευση ειρηνικής περιόδου πια, το Τάγμα εγκαταστάθηκε οριστικά στη Ρώμη το 1834, ασχολούμενο με φιλανθρωπικά έργα. Από αυτό το σημείο και μετά μετατράπηκε σε ανθρωπιστικό και θρησκευτικό οργανισμό ως το Κυρίαρχο Στρατιωτικό Τάγμα του Ξενώνα του Αγίου Ιωάννη και αναπτύσσει δράση σε πολλούς διεθνείς οργανισμούς. Το 1961 το Τάγμα αναγνωρίστηκε από την Αγία Έδρα ως Κυρίαρχο Στρατιωτικό Νοσοκομειακό Τάγμα του Αγίου Ιωάννη της Ιερουσαλήμ, της Ρόδου και της Μάλτας, προερχόμενο από τους Οσπιτάλιους του Νοσοκομείου του Αγίου Ιωάννη της Ιερουσαλήμ. Το Τάγμα διατηρεί διπλωματικές σχέσεις με περισσότερες από εκατό χώρες, έχοντας πολλούς αντιπροσώπους, εκδίδει δικά του διαβατήρια, νόμισμα, γραμματόσημα, ακόμα και πινακίδες κυκλοφορίας. Σήμερα, αποτελεί κρατική οντότητα και αναγνωρίζεται από τον ΟΗΕ, καθώς έχει θέση παρατηρητή στα Ηνωμένα Έθνη. Οι διπλωματικές δραστηριότητες του Τάγματος είναι συνδεδεμένες με την ανθρωπιστική του αποστολή. Τα προγράμματά του περιλαμβάνουν ιατρική και κοινωνική υποστήριξη, βοήθεια σε περίπτωση ένοπλων συγκρούσεων και φυσικών καταστροφών, έκτακτες υπηρεσίες και Σώμα Πρώτων Βοηθειών, βοήθεια για τους ηλικιωμένους, τους ανάπηρους και τα παιδιά που βρίσκονται σε ανάγκη, ενώ παρέχει επίσης εκπαίδευση παροχής Πρώτων Βοηθειών και υποστήριξη για πρόσφυγες και εκτοπισμένα άτομα. Όπως έχει τονιστεί επανειλημμένα από τον ίδιο τον Πρωθυπουργό, ένας από τους στόχους της χώρας μας για τις επόμενες δεκαετίες είναι η ισχυροποίηση της εικόνας, της φήμης και της αξιοπιστίας της. Με άλλα λόγια, υπερθεματίζεται η ανάγκη η Ελλάδα να γίνει πιο πειστική, πιο ελκυστική στη διεθνή κοινή γνώμη, να αναπτύξει δηλαδή την ήπια ισχύ της και τη δυνατότητά της να ασκεί ενεργό πολιτική με ενδεχομένως μη παραδοσιακούς τρόπους. Είναι, λοιπόν, απαραίτητο η ενίσχυση της διπλωματίας και η ενδυνάμωση των σχέσεων μεταξύ της Ελλάδας και των άλλων δρώντων. Από την ανάληψη των καθηκόντων της Κυβέρνησης, πέραν αυτής της Συμφωνίας που συζητάμε σήμερα, έχουμε υπογράψει εκατόν έξι διμερείς συμφωνίες - αναφέρομαι στο σύνολο της Κυβέρνησης - και τριάντα εννέα πολυμερείς συμβάσεις, εκατόν έξι και τριάντα εννέα. Μόνο τους τελευταίους μήνες έχουν κυρωθεί σημαντικές συμφωνίες με κράτη - μέλη, όπως η αμυντική Συμφωνία Ελλάδας - Γαλλίας για τη δημιουργία στρατηγικής εταιρικής σχέσης και συνεργασίας σε ασφάλεια και άμυνα, η πενταετής Συμφωνία αμοιβαίας αμυντικής συνεργασίας Ελλάδας και ΗΠΑ και άλλες περαιτέρω συμφωνίες. Είναι, λοιπόν, σαφές πως η προς ψήφιση ανταλλαγή σε ρηματική διακοίνωση αποτελεί άλλο ένα βήμα ενίσχυσης της ελληνικής διπλωματίας. Κυρίες και κύριοι συνάδελφοι, η ψήφιση της εν λόγω Συμφωνίας αποτελεί μια ευκαιρία για μια ευρύτατη συνεργασία και ανταλλαγή απόψεων και προγραμμάτων ανθρωπιστικής βοήθειας. Η Ελλάδα παραμένει σταθερή στις απόψεις της για περαιτέρω ενίσχυση και ενδυνάμωση των δεσμών της με χώρες και αναπτυξιακά προγράμματα. Δοθείσης της ευκαιρίας, θα ήθελα να τονίσω ότι απαιτείται πλέον καθένας να αναλάβει την ευθύνη που του αναλογεί, για την οποία βέβαια θα κριθεί. Η επικρατούσα κατάσταση απαιτεί συναίνεση, σύνεση και όχι αναφορές μικροκομματικής σκοπιμότητας και λόγια του αέρα. Ας αρχίσουμε πλέον να κάνουμε προτάσεις και να σταματήσουμε τη στείρα κριτική. Η θέση όλων μας εδώ κρίνεται αρχικά από τον ελληνικό λαό αλλά και από τη συνείδησή μας. Εμείς, στη Νέα Δημοκρατία, πιστοί στο όραμα μας για μια δυνατή Ελλάδα, βλέπουμε μπροστά. Σας ευχαριστώ πολύ.
Κι εγώ σας ευχαριστώ, κύριε συνάδελφε και για την τήρηση του χρόνου. Τώρα τον λόγο έχει η κ. Τζάκρη, εισηγήτρια του ΣΥΡΙΖΑ.
Ευχαριστώ πολύ, κύριε Πρόεδρε. Έχουμε τοποθετηθεί θετικά, ήδη, στην Επιτροπή, κύριε Πρόεδρε. Έχει καταγραφεί η ψήφος μας ότι είναι θετική. Κύριε Υπουργέ, έχουν έρθει στα χέρια μας οι παρατηρήσεις της Επιστημονικής Υπηρεσίας, οι οποίες θεωρούμε ότι βρίσκονται στη σωστή κατεύθυνση. Θα θέλαμε να τοποθετηθείτε για την πρότασή σας να τις κάνετε αποδεκτές, γιατί νομίζουμε ότι οι παρατηρήσεις που έγιναν εδώ είναι πραγματικά σωστές και θα πρέπει να ενσωματωθούν στη λεκτική διατύπωση της ίδιας της Συμφωνίας. Αυτό μόνο, κύριε Πρόεδρε και ευχαριστούμε.
Σας ευχαριστώ, κυρία Τζάκρη. Ο κ. Νικόλαος Παπαναστάσης, ειδικός αγορητής του Κομμουνιστικού Κόμματος Ελλάδας έχει τον λόγο.
H Συμφωνία για τη σύναψη διπλωματικών σχέσεων μεταξύ της Ελλάδας και του αποκαλούμενου Κυρίαρχου Στρατιωτικού Νοσοκομειακού Τάγματος του Αγίου Ιωάννη των Ιεροσολύμων της Ρόδου και της Μάλτας διά ανταλλαγής ρηματικών διακοινώσεων προκαλεί πολλά ερωτήματα, τα οποία σε καμία περίπτωση δεν απαντώνται από τα σχετικά κείμενα που κατέθεσε η Κυβέρνηση. Το ίδιο το θέμα της δημιουργίας του Τάγματος θα επέτρεπε ενδεχομένως να γίνει μια ιστορική συζήτηση, σε άλλον χώρο, ακόμη και μια συζήτηση για τα περί «κρατικής οντότητας» - το βάζουμε εντός εισαγωγικών εμείς - του Κυρίαρχου Στρατιωτικού Νοσοκομείου του Τάγματος του Αϊ Γιάννη. Δεν πρόκειται, όμως, γι’ αυτό. Γιατί άραγε η Κυβέρνηση φέρνει για κύρωση μια Συμφωνία για τη σύναψη διπλωματικών σχέσεων με έναν φορέα με εικονική, αντικειμενικά, κρατική οντότητα, που δεν διαθέτει καμία μα καμία εδαφική κυριαρχία και συνεπώς, δεν μπορεί να μιλάμε για σύναψη διπλωματικών σχέσεων; Ξεπερνάμε αυτά που γράφονται για την αφοσίωση του Τάγματος στην παροχή ανθρωπιστικής βοήθειας, όπως αναφέρει η ρηματική διακοίνωση της ελληνικής πλευράς. Γιατί τα μάτια μας έχουν δει πολλά κι όπως έχουμε σημειώσει και άλλες φορές, πίσω από το θέμα της ανθρωπιστικής βοήθειας κρύβονται συμφέροντα και επιδιώξεις - τα βλέπουμε και σήμερα τα βλέπουμε - τα οποία κατά κανόνα καλύπτονται πίσω από μεγάλα και εύηχα λόγια. Τέλος, μας προβληματίζει η σκοπιμότητα της διαβεβαίωσης, όπως αναφέρεται στη ρηματική διακοίνωση, ότι το Τάγμα ουδέποτε είχε ούτε διατηρεί και δεν θα εγείρει στο μέλλον οποιεσδήποτε αξιώσεις κατά της Ελληνικής Δημοκρατίας σχετικά με ακίνητη ιδιοκτησία που βρίσκεται στην Ελληνική Δημοκρατία. Έδωσε κάποιες απαντήσεις το Υπουργείο. Δεν μας ικανοποιούν και το ερώτημα παραμένει ζωντανό. Όπως, επίσης, δεν ξεκαθαρίζεται και αυτό που λέγεται στη συνέχεια, δηλαδή ότι «τα ανωτέρω δεν θίγουν το δικαίωμα του Τάγματος να αποκτήσει στο μέλλον ακίνητη περιουσία στην Ελλάδα και να κάνει χρήση κάθε νόμιμου μέσου που προβλέπει η νομοθεσία της Ελληνικής Δημοκρατίας για την προστασία της». Και αυτό το θέμα παραμένει ενεργό. Σήμερα είμαστε έτσι, αύριο μπορούν να διαφοροποιηθούν οι απαιτήσεις. Συνολικά, σημειώνουμε πως δεν αποσαφηνίζονται οι σκοποί και οι επιδιώξεις της δράσης του Τάγματος και γενικά αυτής της Συμφωνίας και ως εκ τούτου, το κόμμα μας την καταψηφίζει. Ευχαριστώ.
Κι εγώ σας ευχαριστώ, κύριε Παπαναστάση. Ο κ. Χήτας Ειδικός Αγορητής από την Ελληνική Λύση έχει τον λόγο.
Ευχαριστώ, κύριε Πρόεδρε. Εδώ δεν έχουμε κύρωση Συμφωνίας όπως αυτών της προηγούμενης συνεδρίασης. Πρόκειται για ένα νομοσχέδιο με το οποίο κυρώνεται ρηματικές διακοινώσεις ανάμεσα στην Ελληνική Δημοκρατία και στο Κυρίαρχο, όπως λέγεται και λέγεται, Νοσοκομειακό Τάγμα των Ιπποτών της Ιερουσαλήμ της Ρόδου της Μάλτας του Αγίου Ιωάννη. Στη συνεδρίαση της αρμόδιας Επιτροπής εκφράσαμε τις έντονες επιφυλάξεις μας, τους προβληματισμούς μας γι’ αυτό το Κυρίαρχο Τάγμα και ζητήσαμε να μας ενημερώσετε για τη φύση του, τον σκοπό του, τις δράσεις και τι σχεδιάζει να κάνει στη χώρα μας. Κι ενώ λέτε ότι δεν πρόκειται για μια διακρατική συμφωνία αφού δεν είναι κράτος, έρχεστε και του δίνετε διεθνή αναγνώριση ως κυρίαρχο. Αναφέρεται ξεκάθαρα στην αιτιολογική έκθεση ότι σκοπός του νομοσχεδίου είναι η αναγνώριση της περιουσίας του Τάγματος αυτού στην Ελλάδα μέσω της αποστολής διπλωματικών αντιπροσώπων του. Κυρίαρχο Τάγμα και αναγνώριση της παρουσίας του στη χώρα μας ως τι, αναφορικά με τι ακριβώς και με ποιον τρόπο; Κι αφού δεν είναι κράτος, γιατί συμπεριφέρεστε σαν να είναι; Ξεκάθαρα στην αιτιολογική έκθεση αναφέρεται ως μακροπρόθεσμος στόχος της χώρας μας η αναβάθμιση των διμερών σχέσεων με το Κυρίαρχο αυτό Τάγμα. Διμερείς σχέσεις της χώρας μας με το Τάγμα. Αναβαθμίζετε το Τάγμα σε ισότιμο συμβαλλόμενο μέρος ως κράτος ή υποβαθμίζετε τη χώρα μας σε μια απροσδιόριστη οντότητα; Μάλλον και τα δύο συμβαίνουν εδώ. Κύριε Υπουργέ, προσδιορίσατε το Τάγμα στη συνεδρίαση της Επιτροπής ως έναν φορέα με δράση. Τι φορέας είναι αυτός; Είναι σωματείο, ίδρυμα, ΜΚΟ; Ποια είναι η ταυτότητά του; Ποιος είναι ο σκοπός του; Πώς φέρνετε στο Κοινοβούλιο να κυρώσουμε ρηματικές διακοίνωση χωρίς να υπάρχουν κάποια επίσημα συνοδευτικά έγγραφα γι’ αυτό το Τάγμα; Σημειώνω ότι η ανταλλαγή στις ρηματικές διακοινώσεις είναι από τον Γενάρη του 2018, ενώ η τελευταία διακοίνωση από το Τάγμα έγινε τον Ιούλιο του 2021. Μας είπατε ότι εσείς πήγατε στο Τάγμα και ζητήσετε αυτή τη διακοίνωση. Όσο για τα σχέδια της δράσης του Τάγματος αναφερθήκατε στην ανθρωπιστική του δράση σε σχέση με μετανάστες και πρόσφυγες. Στόχος σας είναι η διευκόλυνση του Τάγματος για την εκπλήρωση των δραστηριοτήτων του για την παροχή ανθρωπιστικής αρωγής και βοήθειας στην ελληνική επικράτεια. Αναφέρεται ρητά αυτό στην αιτιολογική. Θέλετε να μετέχουν, να οργανώνουν κυρίαρχα δράσεις εντός της ελληνικής επικράτειας για όλους αυτούς που τα τελευταία χρόνια κατακλύζουν την πατρίδα μας. Θα πρέπει επιπλέον να επισημανθεί ότι είναι άγνωστο από ποιους και με ποιον τρόπο χρηματοδοτείται αυτός ο Κυρίαρχος, όπως αναφέρεται, φορέας. Και δεν φτάνουν όλα τα παραπάνω, αλλά παρέχετε, διασφαλίζετε γι’ αυτό το Τάγμα προνόμια και ασυλίες που απολαμβάνουν στη χώρα μας οι ξένες διπλωματικές αποστολές. Είναι δυνατόν όταν και εσείς οι ίδιοι αναγνωρίζετε ότι δεν είναι συμβαλλόμενο μέρος στη Σύμβαση της Βιέννης του 1961 για διπλωματικές σχέσεις; Αυτό, όμως, δεν σας εμποδίζει να χορηγείτε ανάλογα προνόμια. Αυτά δεν τα λέμε μόνο εμείς. Η Επιστημονική Υπηρεσία της Βουλής στην έκθεσή της για το νομοσχέδιο αναφέρει, μεταξύ άλλων: «Θα ήταν ενδεχομένως σκόπιμο, για λόγους ασφάλειας δικαίου, να διευκρινιστούν δια ρητής αναφοράς τους τα προνόμια και οι ασυλίες που προσδιορίζουν εν προκειμένω και των οποίων απολάβει η διπλωματική αντιπροσωπεία του Τάγματος». Δεν μπορούμε έτσι απλά να χαρίζουμε διπλωματικές νοσηλείες και προνόμια. Και τι θα γίνει. Θα δρα ως μία ΜΚΟ κυρίαρχη στη χώρα μας, όπου τα μέλη της θα έχουν διπλωματική ασυλία και προνόμια, άρα και ανεξέλεγκτη δράση. Αυτά δεν είναι μόνο σοβαρά ζητήματα. Μπορεί να οδηγήσουν, ξέρετε, και σε επικίνδυνες αν όχι σε ανεξέλεγκτες καταστάσεις. Θα επισημάνουμε και κάτι άλλο. Η χώρα μας τόσα χρόνια μαστίζεται από οικονομική κρίση. Τόσα χρόνια οι Έλληνες πολίτες υποφέρουν, κάνουν θυσίες και τώρα δυσκολεύονται όλο και περισσότερο να αγοράσουν βασικά είδη διατροφής, να βρουν μια αξιοπρεπή δουλειά, έχουμε ελληνόπουλα που πεινάνε, το ξέρετε. Δεν ενδιαφέρονταν τόσα χρόνια το Τάγμα να αναλάβει ανθρωπιστική βοήθεια; Για άλλη μια φορά, λοιπόν, έχουμε την βεβαιότητα ότι αποδεικνύεται πως οι πολιτικές δεν έχουν προτεραιότητα τους Έλληνες. Κάνετε ό,τι μπορείτε για να προσφέρετε σε όλους τους άλλους εκτός από τον ελληνικό λαό. Προφανώς και καταψηφίζουμε αυτό το νομοσχέδιο.
Ευχαριστώ, κύριε Χήτα. Τον λόγο έχει ο κ. Γεώργιος Λογιάδης, Ειδικός Αγορητής από το ΜέΡΑ25.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, αναφορικά με το σχέδιο νόμου για την Κύρωση ανταλλαγής ρηματικών διακοινώσεων Συμφωνίας για τη σύναψη διπλωματικών σχέσεων μεταξύ της Ελληνικής Δημοκρατίας με το Κυρίαρχο Τάγμα του Αγίου Ιωάννη των Ιεροσολύμων της Ρόδου και της Μάλτας. Το Κυρίαρχο αυτό Τάγμα υπόκειται σε διεθνή νομοθεσία. Προέρχεται από τους Ιωαννίτες Ιππότες μία οργάνωση που ιδρύθηκε τον 11ο αιώνα στην Ιερουσαλήμ ως νοσοκομείο από τους Αμαλφίτες, κυρίως εμπόρους, με σκοπό να φροντίζει τους φτωχούς και ασθενείς προσκυνητές των Αγίων Τόπων τότε. Έπειτα, όμως από την κατάκτηση της Ιερουσαλήμ το 1099 στη διάρκεια της Α΄ Σταυροφορίας που έγινε, το νοσοκομείο αυτό μεταβλήθηκε σε θρησκευτικό τάγμα της Ρωμαιοκαθολικής Εκκλησίας. Όταν οι χριστιανοί έχασαν και την Ιερουσαλήμ, το Τάγμα λειτούργησε στη Ρόδο από το 1310 έως το 1523 και στη συνέχεια στη Μάλτα από 1530 έως το 1798, στην οποία ήταν Κυρίαρχο. (ED) Η ύπαρξη του κράτους αυτού τερματίστηκε από τον Ναπολέοντα Βοναπάρτη, όμως το Τάγμα παρέμεινε και επέζησε ως σήμερα με την τότε μορφή του. Σήμερα αποτελεί κρατική οντότητα και αναγνωρίζεται από τον ΟΗΕ, καθώς έχει θέση παρατηρητή στα Ηνωμένα Έθνη. Το Τάγμα αριθμεί πολλές χιλιάδες μέλη και μονίμους εθελοντές και πολύ μεγάλο ιατρικό προσωπικό. Όλοι αυτοί εργάζονται σε καθημερινή βάση για τη φροντίδα ηλικιωμένων, προσφύγων, απόρων, αστέγων, καθώς επίσης και παιδιών. Ανάμεσα στους ανθρώπους που φροντίζουν, είναι λεπροί και πάσχοντες από ανίατες ασθένειες σε όλο τον κόσμο, αδιακρίτως φυλής ή θρησκείας. Επίσης, μέσω του Σώματος Master International βοηθά διεθνώς θύματα από φυσικές καταστροφές, επιδημίες και ένοπλες συρράξεις. Το Τάγμα έχει δύο έδρες: Το Palazzo Malta στην οδό Via dei Condotti στο νούμερο 68, όπου κατοικεί ο Μέγας Μάγιστρος και εδρεύει η Κυβέρνηση, και τη Villa Malta στον Αβεντίνο Λόφο, όπου βρίσκεται η Πρεσβεία του Τάγματος στο Βατικανό και η Πρεσβεία στην Ιταλία. Ωστόσο, σε αντίθεση με την Αγία Έδρα που έχει κυριαρχία επί του Βατικανού, το κυρίαρχο Τάγμα της Μάλτας δεν έχει καμία εδαφική κυριαρχία από τότε που έχασε το νησί της Μάλτας το 1798, με εξαίρεση τα προαναφερόμενα ακίνητα στην Ιταλία. Ο ΟΗΕ δεν αναγνωρίζει το Τάγμα ως κράτος - μέλος, αλλά ως παρατηρητή στη Γενική Συνέλευση. Δεν του έχει αναγνωριστεί και δοθεί κάποιος τηλεπικοινωνιακός κωδικός, ούτε καν κωδικός στο διαδίκτυο, όπως com ή uk και ούτω καθεξής, ενώ το Βατικανό έχει το δικό του va. Το Τάγμα της Μάλτας έχει διπλωματικές σχέσεις με εκατόν τρία κράτη, πολλά από τα οποία έχουν ως κυρίαρχη θρησκεία την Ρωμαιοκαθολική, όπως επίσης και από άλλες πέντε χώρες, καθώς επίσης και από διεθνείς οργανισμούς, όπως η Ευρωπαϊκή Ένωση και ο Διεθνής Ερυθρός Σταυρός. Το γεγονός ότι διεκδικεί κυριαρχία, διαφαίνεται και από το γεγονός ότι εκδίδει διαβατήρια, άδειες οδήγησης, πινακίδες κυκλοφορίας αυτοκινήτων, γραμματόσημα και κέρματα. Με την παρούσα σύμβαση συνάπτει διπλωματικές σχέσεις και με τη χώρα μας. Εμείς στο ΜέΡΑ25 υπερψηφίζουμε τη σύμβαση αυτή. Σας ευχαριστώ.
Ευχαριστούμε πολύ. Ο κ. Σκανδαλίδης από το Κίνημα Αλλαγής έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, καλούμαστε σήμερα να προχωρήσουμε στην κύρωση δύο ρηματικών διακοινώσεων μεταξύ της Πρεσβείας της Ελληνικής Δημοκρατίας στη Ρώμη και της Καγκελαρίας του Κυρίαρχου Στρατιωτικού Νοσοκομειακού Τάγματος του Αγίου Ιωάννη των Ιεροσολύμων της Ρόδου και της Μάλτας. Με τις εν λόγω ρηματικές διακοινώσεις συμφωνήθηκε η σύναψη διπλωματικών σχέσεων μεταξύ της Ελληνικής Δημοκρατίας και του Κυρίαρχου Στρατιωτικού Νοσοκομειακού Τάγματος του Αγίου Ιωάννη. Επιπλέον, κυρώνουμε τη ρηματική διακοίνωση της Καγκελαρίας του Κυρίαρχου Στρατιωτικού Νοσοκομειακού που περιέχει τη μονομερή δήλωση, αναφορικά με την ανυπαρξία εμπράγματων δικαιωμάτων στο έδαφος της Ελληνικής Δημοκρατίας. Το φιλανθρωπικό έργο του Τάγματος, που αποτελεί κρατική οντότητα και αναγνωρίζεται από τον ΟΗΕ με θέση παρατηρητή στα Ήνωμένα Έθνη, είναι γνωστή. Είναι γνωστή και η ιστορία του και η επαφή του με τον ελλαδικό χώρο, μέσω της Ρόδου και το αποτύπωμα που άφησε σε όλη αυτή τη διαδικασία ιστορικά και που μέχρι σήμερα είναι από τα βασικά στοιχεία που καθιστούν τη Ρόδο μνημείο παγκόσμιας κληρονομιάς. Το Τάγμα προσφέρει ιατρική και ανθρωπιστική βοήθεια σε όλο τον κόσμο, μέσα από ένα μόνιμο και πολυπληθές δίκτυο υπαλλήλων και εθελοντών, οι οποίοι εργάζονται για την φροντίδα ηλικιωμένων, προσφύγων, απόρων, αστέγων και παιδιών. Δεν είναι τυχαίο πως το Τάγμα έχει σήμερα διπλωματικές σχέσεις με εκατόν έξι διαφορετικές χώρες, συμπεριλαμβανομένης της Ισπανίας, της Ρωσίας και των Ηνωμένων Πολιτειών. Είναι, βέβαια, ένα ιδιαίτερο καθεστώς. Ένα καθεστώς που περισσότερο έχει έναν χαρακτήρα φιλανθρωπικό και έναν χαρακτήρα που στηρίζεται κυρίως στη Ρωμαιοκαθολική Εκκλησία, στηρίζεται σε μια πρωτοβουλία που έχει αυτή η Εκκλησία - πάλι από παλιότερα - και ασφαλώς έχει ένα συγκεκριμένο έργο το οποίο κανείς δεν μπορεί να αγνοήσει. Δυστυχώς, ζούμε σε μία εποχή που εκατομμύρια άνθρωποι σε όλο τον κόσμο πλήττονται από κρίσεις ανθρωπογενείς ή φυσικές καταστροφές. Ως εκ τούτου οι παρεμβάσεις ανθρωπιστικής βοήθειας για την αντιμετώπιση των βασικών αναγκών των πληγέντων πληθυσμών είναι αναγκαίες και επιβεβλημένες. Στη χώρα μας, στην Ελλάδα, που σταθερά τα τελευταία χρόνια ερχόμαστε αντιμέτωποι με τη μεγάλη πρόκληση του μεταναστευτικού προσφυγικού προβλήματος, γνωρίζουμε καλά πόσο σημαντική είναι η σταθερή πρόοδος στην ανθρωπιστική βοήθεια, αλλά και η διεύρυνση αυτού του δικτύου αλληλεγγύης για την αντιμετώπιση της κρίσης. Με την κύρωση αυτή, ουσιαστικά προχωράμε στην αναγνώριση της παρουσίας του Τάγματος στην Ελλάδα, μέσω της αποστολής διπλωματικών αντιπροσώπων του. Βέβαια, με αυτόν τον τρόπο είναι σαφές πως διευκολύνουμε και την εκπλήρωση των δραστηριοτήτων του για την παροχή ανθρωπιστικής αρωγής και βοήθειας στην ελληνική επικράτεια. Η κύρωση των εν λόγω ρηματικών διακοινώσεων θα οδηγήσει άμεσα στην αναβάθμιση των διμερών σχέσεων της Ελλάδας και του Τάγματος, καθώς ικανοποιεί ένα πάγιο αίτημα του Τάγματος προς την Ελλάδα για σύναψη διπλωματικών σχέσεων και ανταλλαγή διπλωματικών αντιπροσωπειών. Θα ήθελα εδώ, κύριε Πρόεδρε, να επισημάνω την παρατήρηση του Επιστημονικού Συμβουλίου της Βουλής, το οποίο λέει ότι δεδομένης της ευρείας έκθεσης των προνομίων και ασυλιών των οποίων απολαύουν διπλωματικές αποστολές και το προσωπικό τους, τίθεται το ερώτημα αν θα ήταν ενδεχομένως σκόπιμο, για λόγους ασφαλείας δικαίου, να διευκρινιστούν διά ρητής αναφοράς τους τα προνόμια και οι ασυλίες - που προσιδιάζουν, εν προκειμένω - και των οποίων απολάβει η διπλωματική αντιπροσωπεία του. Και νομίζω, η Κυβέρνηση εδώ θα πρέπει να έχει έναν λόγο να δώσει πολύ πιο συγκεκριμένο χαρακτήρα σ’ αυτά που αναφέρει το Επιστημονικό Συμβούλιο της Βουλής. Πιστεύουμε εν κατακλείδι, πως με την κύρωση των συζητούμενων ρηματικών διακοινώσεων θα ενισχυθεί η συνεργασία μεταξύ της Ελλάδας και του Τάγματος στο πεδίο της ανθρωπιστικής δράσης, γεγονός που δεν μπορεί να μας επιτρέψει να το καταψηφίσουμε. Προφανώς το υπερψηφίζουμε, γιατί θα έχει θετικό αποτύπωμα για τη χώρα μας. Και είμαστε προφανώς θετικοί σε αυτή την εν λόγω κύρωση, με την επισήμανση που κάναμε προηγούμενα.
Ευχαριστώ, κύριε Σκανδαλίδη. Εισερχόμεθα τώρα στον κατάλογο των ομιλητών, με πρώτο ομιλητή τον κ. Βασίλη Υψηλάντη από τη Νέα Δημοκρατία. Ελάτε, κύριε Υψηλάντη.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, με το υπό ψήφιση σχέδιο νόμου του Υπουργείου Εξωτερικών η χώρα μας συνάπτει διπλωματικές σχέσεις με το Κυρίαρχο Στρατιωτικό Νοσοκομειακό Τάγμα του Αγίου Ιωάννη των Ιεροσολύμων της Ρόδου και της Μάλτας. Έτσι κυρώνουμε και αποκτά ισχύ νόμου η ανταλλαγή ρηματικών διακοινώσεων, υπογραφεισών στη Ρώμη τον Ιανουάριο του 2018. Συμφωνία με την οποία αποσκοπείται η σύναψη ακριβώς διπλωματικών σχέσεων και ανταλλαγή διπλωματικών αντιπροσώπων σε επίπεδο πρέσβεων ή πληρεξουσίων Υπουργών, μεταξύ της Ελληνικής Δημοκρατίας και του Κυρίαρχου Στρατιωτικού Νοσοκομειακού Τάγματος του Αγίου Ιωάννη των Ιεροσολύμων της Ρόδου και της Μάλτας. Η παρεχόμενη τον Ιούλιο του 2021 με ρηματική διακοίνωση μονομερής δήλωση της Καγκελαρίας του Τάγματος προς την Πρεσβεία της χώρας μας στο Βατικανό, με την οποία διαβεβαιώνει τη μη ύπαρξη εμπράγματων δικαιωμάτων στο έδαφος της Ελληνικής Δημοκρατίας και τη μη έγερση στο μέλλον οποιασδήποτε αξίωσης κατά της χώρας μας, χωρίς να θίγεται το δικαίωμα του Τάγματος να αποκτήσει στο μέλλον ακίνητη περιουσία στην Ελλάδα και να προστατεύει αυτή με κάθε νόμιμο μέσο, κατά τα ειδικότερα οριζόμενα. Περαιτέρω προβλέπεται ότι το Τάγμα απολαμβάνει τα συνήθη προνόμια και τις ασυλίες που απολαμβάνουν στην Ελλάδα οι ξένες διπλωματικές αποστολές. Προκαλούνται βάσει των προτεινόμενων διατάξεων ενδεχομένως δαπάνες για την αποστολή Πρέσβη, πληρεξουσίου Υπουργού, στη Ρώμη για την εκπροσώπηση της Ελληνικής Δημοκρατίας και κάλυψη των σχετικών εξόδων. Η εν λόγω δαπάνη εξαρτάται από τα πραγματικά γεγονότα. Σύμφωνα με το αρμόδιο Υπουργείο η εν λόγω εκπροσώπηση θα αναληφθεί με παράλληλη διαπίστευση από την ήδη λειτουργούσα πρεσβεία της χώρας μας στη Ρώμη. Επίσης, η χορήγηση προς τα μέλη και στο προσωπικό της αποστολής του Τάγματος στη χώρα μας των προβλεπόμενων για τις αποστολές τις διπλωματικές προνομίων και ασυλιών. Όπως δείχνει η πλήρης ονομασία του, το κυρίαρχο Στρατιωτικό Τάγμα του Ξενώνα του Αγίου Ιωάννη της Ιερουσαλήμ της Ρόδου και της Μάλτας προήλθε από τους σταυροφόρους Ιωαννίτες ιππότες το 1099. Όταν οι Χριστιανοί έχασαν την Ιερουσαλήμ, το Τάγμα λειτουργούσε από τη Ρόδο δύο εκατονταετίες περίπου, δύο αιώνες, από το 1310 έως το 1523 και στη συνέχεια στη Μάλτα, όπου ήταν και κυρίαρχο κράτος και του οποίου η ύπαρξη τερματίστηκε επί της εποχής του Ναπολέοντα. Ωστόσο, ως Τάγμα παρέμεινε και επέζησε ως τις μέρες μας, με αποτέλεσμα σήμερα να αναγνωρίζεται ως κρατική οντότητα, που αναγνωρίζεται από τον Οργανισμό Ηνωμένων Εθνών με θέση παρατηρητή στα Ηνωμένα Έθνη και έχει έδρα τη Ρώμη. Αποτελείται από δεκατρισήμισι χιλιάδες μέλη και ιερείς, ογδόντα χιλιάδες μόνιμους εθελοντές και είκοσι πέντε χιλιάδες υπαλλήλους, οι περισσότεροι εκ των οποίων εργάζονται ακριβώς σε έργο κοινωνικό είτε στο χώρο της Υγείας, είτε στο χώρο προστασίας απόρων και κατατρεγμένων στον κόσμο ολόκληρο. Έχει διπλωματικές ήδη σχέσεις με εκατόν έξι χώρες στον κόσμο, μεταξύ των οποίων, βέβαια, και οι Ηνωμένες Πολιτείες και η Ρωσία. Η, δε, ιστορική αναγωγή της λειτουργίας του Τάγματος με την ιδιαίτερη πατρίδα μου και την πρωτεύουσα της Δωδεκανήσου, τη Ρόδο, δημιουργεί ιδιαίτερες προσδοκίες στενής συνεργασίας με αυτό στους τομείς που δραστηριοποιείται. Θέλω να σημειώσω ότι η Ρόδος ήδη από τις δραστηριότητες του Τάγματος έχει καρπωθεί κάποιων χορηγιών από την πλευρά του Τάγματος, όπως, επίσης, έχει καταγραφεί και η πρόθεσή τους περαιτέρω συνεργασίας. Με όλες αυτές τις σκέψεις και με δεδομένο ότι η χώρα μας ανοίγει τις διπλωματικές της σχέσεις με ένα κομμάτι το οποίο και ιστορικά, αλλά και με τη δυναμική των γεγονότων, μπορεί να στηρίξει αντίστοιχα και τις θέσεις της χώρας μας με δυναμικό τρόπο, δηλώνω, κύριε Υπουργέ, κυρίες και κύριοι Βουλευτές, ότι υπερψηφίζω το υπό συζήτηση νομοσχέδιο. Ευχαριστώ πολύ.
Ευχαριστώ πολύ, κύριε Υψηλάντη. Τον λόγο έχει τώρα ο κ. Ιωάννης Παππάς από τη Νέα Δημοκρατία, με τον οποίο θα συνδεθούμε μέσω webex. Ορίστε, κύριε Παππά, έχετε τον λόγο.
Ευχαριστώ, κύριε Πρόεδρε. Κύριε Υπουργέ, η κύρωση της διά ανταλλαγής ρηματικών διακοινώσεων Συμφωνίας για τη σύναψη διπλωματικών σχέσεων μεταξύ της Ελληνικής Δημοκρατίας και του Κυρίαρχου Στρατιωτικού Νοσοκομειακού Τάγματος του Αγίου Ιωάννη των Ιεροσολύμων της Ρόδου και της Μάλτας αποτελεί μία αξιοπρόσεκτη στιγμή για την Ελλάδα με ιδιαίτερη σημειολογία. Οι λόγοι είναι τόσο ιστορικοί όσο και …. (δεν ακούστηκε λόγω κακής σύνδεσης). Οι δεσμοί που ενώνουν το Στρατιωτικό Νοσοκομειακό Τάγμα το Αγίου Ιωάννη Ιεροσολύμων της Ρόδου και της Μάλτας με την ιδιαίτερη πατρίδα μου και πρωτεύουσα των Δωδεκανήσων, το νησί της Ρόδου, φτάνουν στον 14ο αιώνα και ιδιαίτερα το 1310 όταν το Τάγμα έφυγε από την Ιερουσαλήμ και μέχρι το 1523 λειτουργούσε στη Ρόδο δίνοντάς της το προσωνύμιο «το Νησί των Ιπποτών». Η παρουσία του Τάγματος έχει αφήσει ανεξίτηλο αποτύπωμα στο νησί, γεγονός που αποδεικνύεται από την ίδια την αρχιτεκτονική, τα ιπποτικά κτήρια, το Κάστρο, το Παλάτι του Μεγάλου Μαγίστρου, τα Τείχη, όπως λέμε κι εμείς η Παλιά Πόλη, το κόσμημα του νησιού μας. Όλες αυτές οι κατασκευές και επινοήσεις συνθέτουν ένα εντυπωσιακό, θα έλεγα, και πρωτότυπο για τα ελληνικά δεδομένα πορτραίτο, το οποίο προκαλεί κάθε χρόνο το θαυμασμό σε εκατομμύρια επισκέπτες στο νησί μας. Αποτέλεσμα είναι τα ιπποτικά κτήρια να αποτελούν και να έχουν εξελιχθεί σε ένα μοναδικό τουριστικό προορισμό με τεράστιο ενδιαφέρον για την πατρίδα μας, για την Ελλάδα. Σε διπλωματικό επίπεδο η κύρωση αποδεικνύει ότι η Ελλάδα μπορεί και ασκεί εξωστρεφή εξωτερική πολιτική στην Ανατολική Μεσόγειο, αξιοποιώντας στην προκειμένη περίπτωση τη μακραίωνη ιστορία της και το αόρατο νήμα που συνδέει την Ιερουσαλήμ με την Ελλάδα, τη Μάλτα και την Ιταλία εδώ και πολλούς αιώνες. Το Κυρίαρχο Στρατιωτικό Τάγμα του Αγίου Ιωάννη της Ιερουσαλήμ της Ρόδου και της Μάλτας έχει μέχρι σήμερα διπλωματικές σχέσεις με εκατόν τρία κράτη, πολλά από τα οποία δεν έχουν ως κυρίαρχη θρησκεία τη ρωμαιοκαθολική, καθώς επίσης και από διεθνείς Οργανισμούς, όπως η Ευρωπαϊκή Ένωση και ο Διεθνής Ερυθρός Σταυρός. Ένα από τα πλέον σημαντικά σημεία του σχεδίου νόμου του Υπουργείου Εξωτερικών είναι η πρόβλεψη για παροχή ανθρωπιστικής αρωγής και βοήθειας στην Ελλάδα. Μέσω της ανάπτυξης των διμερών σχέσεων μεταξύ του Τάγματος και της Ελλάδας δίνεται η δυνατότητα ανάπτυξης ανθρωπιστικής δράσης, κάτι που αποτελούσε και ένα πάγιο αίτημα του πρώτου, το οποίο και ικανοποιείται, πόσω μάλλον από τη στιγμή που σήμερα η αποστολή του Τάγματος είναι κυρίως ανθρωπιστική και στο προοίμιο της Συμφωνίας αναγνωρίζεται ρητώς η μακροχρόνια συμβολή του στην παροχή ανθρωπιστικής βοήθειας και δηλώνεται η επιθυμία των μερών να διευκολύνουν την εκπλήρωση της εν λόγω αποστολής. Η ανάγκη βοήθειας και συνεργασίας γίνεται ολοένα και πιο εμφανής τα τελευταία χρόνια και συμφωνίες όπως η συγκεκριμένη, αποτελούν βήματα προς την κατεύθυνση για την εμπέδωση ενός κλίματος συνεργασίας στην Ανατολική Μεσόγειο σε πλήρη αντιδιαστολή με την αναταραχή που προκαλεί η γείτονα Τουρκία. Κυρώσεις όπως η σημερινή, δείχνουν στην πράξη ότι η Ελλάδα είναι μια εξωστρεφής χώρα που ενισχύει συνεχώς το ρόλο της ως πυλώνας σταθερότητας στην Ανατολική Μεσόγειο. Παράλληλα, αποτίει τον ελάχιστο φόρο τιμής στη μακραίωνη ιστορία, που αποτελεί μεγάλο κομμάτι της ευρωπαϊκής ιστορίας, όχι υπό τους όρους μιας ανούσιας παρελθοντολογίας, αλλά με σεβασμό στο παρελθόν και την ιστορία μας, με το βλέμμα στο παρόν και τη σκέψη στο μέλλον. Σας ευχαριστώ πολύ.
Κι εγώ σας ευχαριστώ, κύριε Παππά. Οι κοινοβουλευτικοί εκπρόσωποι θα πάρουν τον λόγο; Όχι. Τον λόγο έχει ο κύριος Υπουργός.
Ευχαριστώ, κύριε Πρόεδρε. Συμπληρώνοντας τις τοποθετήσεις των συναδέλφων Βουλευτών, οι οποίοι παρουσίασαν την ιστορική διαδρομή των σχέσεων, αλλά και την πορεία του Στρατιωτικού Νοσοκομειακού Τάγματος του Αγίου Ιωάννη των Ιεροσολύμων της Ρόδου και της Μάλτας, νομίζω ότι θέλω να τοποθετηθώ σε δύο πράγματα. Πρώτα απ’ όλα στη σημασία αυτής της αναγνώρισης και για το χρόνο της αναγνώρισης. Η σημασία της αναγνώρισης είναι, νομίζω, αυταπόδεικτη από το γεγονός ότι πάνω από εκατό χώρες έχουν αναγνωρίσει το κυρίαρχο αυτό Τάγμα, το οποίο ίσως είναι η μεγαλύτερη δύναμη εθελοντισμού στην Ιταλία μετά τον Ερυθρό Σταυρό. Απαριθμεί δεκάδες χιλιάδες εθελοντές, οι οποίοι ασχολούνται κυρίως με θέματα πολιτικής προστασίας. Η πλειοψηφία των περιφερειών της Ιταλίας έχει δώσει στο Τάγμα και στις δυνατότητές του κυρίαρχο ρόλο στην αντιμετώπιση των φυσικών καταστροφών. Και ξέρουμε ότι η Ιταλία είναι μία από τις χώρες που έχουν ίδιο προφίλ με την Ελλάδα στις φυσικές καταστροφές τις οποίες αντιμετωπίζουμε, από σεισμούς, δασικές πυρκαγιές και, βεβαίως, πλημμύρες εξαιτίας της κλιματικής αλλαγής. Άρα, υπάρχει μία αυξημένη τεχνογνωσία. Δεύτερον, είναι μία δύναμη, η οποία στηρίζει εθνικές θέσεις εκεί όπου χρειαζόμαστε. Θα ήθελα να καταθέσω στα Πρακτικά την επιστολή την οποία μας έστειλε το Τάγμα στις 30 Ιουλίου του 2020 με ημερομηνία 22 Ιουλίου του 2020 και αφορά τη δήλωση και τη θέση του Τάγματος σε σχέση με τη μετατροπή της Αγίας Σοφιάς από μουσείο σε τζαμί. Είναι σημαντικό να υπάρχουν στη διπλωματική φαρέτρα της χώρας τέτοιες φωνές ηχηρές, που έχουν ισχυρό πλέγμα συνεργασίας και ανθρωπιστικής βοήθειας με τρίτες χώρες, οι οποίες να έρχονται και να καταδικάζουν τέτοιες ενέργειες που προσβάλλουν τον ελληνικό λαό, προσβάλλουν τους ορθόδοξους Χριστιανούς και προσβάλλουν και την ιστορική κληρονομιά της ίδιας της Κωνσταντινούπολης. Θα το καταθέσω για τα Πρακτικά. [[Στο σημείο αυτό ο Αναπληρωτής Υπουργός Εξωτερικών κ. Μιλτιάδης Βαρβιτσιώτης, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Παράλληλα, αυτή η οφειλόμενη και καθυστερημένη αναγνώριση, γίνεται με τον τρόπο αυτόν τον πρωτότυπο, δηλαδή, με το σχέδιο νόμου και όχι με απλή ανταλλαγή ρηματικών διακοινώσεων, ακριβώς λόγω του ειδικού καθεστώτος στο οποίο όλοι αναγνωρίζουμε ότι είναι κάπως περίεργο. Πώς μπορεί να είναι Κυρίαρχο κάποιο Τάγμα το οποίο δεν έχει έδαφος, νόμισμα, συμμετοχή αυθύπαρκτη στο διεθνές συμβατικό πλαίσιο και ούτω καθεξής; Γι’ αυτόν το λόγο ερχόμαστε και το συζητάμε μέσα στα πλαίσια αυτού του νομοσχεδίου και εκφράζουμε την πολιτική βούληση της συντριπτικής πλειοψηφίας του ελληνικού λαού, να αναγνωρίσει το Κυρίαρχο αυτό Τάγμα, το οποίο είναι διασυνδεδεμένο και από τον τίτλο του με την Ελλάδα άρρηκτα, λόγω της παρουσίας των Ιπποτών του Αγίου Ιωάννη κατά την υποχώρησή τους από την Ιερουσαλήμ στη Ρόδο, στην οποία έμειναν πάνω από διακόσια χρόνια και αντιστάθηκαν απέναντι στις επιδρομές των Μωαμεθανών κατακτητών. Στη συνέχεια, μετά την κατάληψη της Ρόδου από τους Μωαμεθανούς, μεταφέρθηκαν στη Μάλτα. Για να φτάσουμε σε αυτό το σημείο, χρειάστηκαν οι εξής ενέργειες: Η πρώτη ενέργεια ήταν η ανταλλαγή ρηματικών διακοινώσεων η οποία έγινε από την προηγούμενη Κυβέρνηση. Και σωστά έγινε από την προηγούμενη Κυβέρνηση, οφειλόμενη και καθυστερημένη, όπως είπα. Όμως, ετέθη το ζήτημα της ενδεχόμενης διεκδίκησης - λόγω της ιστορίας κύριε Σκανδαλίδη, τα ξέρετε καλύτερα ως Δωδεκανήσιος και ο κ. Υψηλάντης που ήταν εδώ και ο κ. Παππάς, που μίλησε - , της διαφαινόμενης και ενδεχόμενης σχέσης που θα μπορούσε να έχει με τη χώρα μας στο επίπεδο της διεκδίκησης ακίνητης περιουσίας. Ήταν κάτι το οποίο έπρεπε να κατοχυρώσουμε. Γι’ αυτόν το λόγο και αντηλλάγησαν εκ νέου ρηματικές διακοινώσεις, οι οποίες εξασφαλίζουν ότι δεν υπάρχει περίπτωση από την πλευρά του Τάγματος να υπάρξει διεκδίκηση κάποιας τέτοιας ακίνητης περιουσίας στην Ελλάδα, στην οποία θα έχανε ιστορικά δικαιώματα. Αυτό το λέω, γιατί δεν ισχύει στην περίπτωση, παραδείγματος χάριν, της Μάλτας. Στη Μάλτα, το Τάγμα έχει περιουσία, δεν έχει πει ότι δεν έχει περιουσία, δεν έχει σταματήσει να διεκδικεί περιουσία και, βεβαίως, διαχειρίζεται περιουσία στο νησί της Μάλτας, και πολύ σημαντική - θα σας έλεγα - , αφού ένα σημαντικό κομμάτι του κάστρου της Μάλτας ανήκει στο Τάγμα των Ιπποτών. Θα ήθελα, λοιπόν - γιατί ετέθη πάλι το θέμα των περιουσιακών δικαιωμάτων - να διαβάσω το ακριβές αντίγραφο της ρηματικής διακοίνωσης, διότι δεν θέλουμε να μένει στα Πρακτικά της Βουλής για τον μελλοντικό αναγνώστη οποιαδήποτε είδους αμφιβολία. Διότι ετέθη το θέμα ότι δεν είναι επαρκής η εξήγηση που έχει δώσει το Υπουργείο Εξωτερικών, ιδιαίτερα από την πλευρά του Κομμουνιστικού Κόμματος Ελλάδας. Διαβάζω στη ρηματική διακοίνωση της 29ης Ιουλίου του 2021: Το Κυρίαρχο Στρατιωτικό Νοσοκομειακό Τάγμα του Αγίου Ιωάννη των Ιεροσολύμων της Ρόδου και της Μάλτας δηλώνει ότι δεν έχει εμπράγματα δικαιώματα στο έδαφος της Ελληνικής Δημοκρατίας και διαβεβαιώνει ότι ουδέποτε είχε ούτε διατηρεί και δεν θα εγείρει στο μέλλον οποιεσδήποτε αξιώσεις κατά της Ελληνικής Δημοκρατίας, συμπεριλαμβανομένου οποιουδήποτε άλλου νομικού προσώπου δημοσίου δικαίου, δήμου, κρατικής οντότητας, υπηρεσίας, εκκλησιαστικής κοινότητας, κλπ., σχετικά με ακίνητη ιδιοκτησία που βρίσκεται στην Ελληνική Δημοκρατία. Τα ανωτέρω, δεν θίγουν το δικαίωμα του Κυρίαρχου Τάγματος να αποκτήσει στο μέλλον ακίνητη περιουσία στην Ελλάδα και να κάνει χρήση κάθε νομίμου μέσου που προβλέπει η ελληνική νομοθεσία της Ελληνικής Δημοκρατίας για την προστασία του. Νομίζω ότι πιο σαφές δεν γίνεται από αυτό, οπότε οποιαδήποτε αμφιβολία εδράζει επάνω σε αυτήν την τοποθέτηση νομίζω ότι είναι περιττή. Σε ό,τι αφορά στην Έκθεση της Επιστημονικής Υπηρεσίας, θα ήθελα, κύριε Πρόεδρε - και εδώ θα ήθελα και την προσοχή των πρακτικογράφων - να πω ότι κάνω δεκτό το πρώτο εδάφιο της τρίτης παρατήρησης επί του δευτέρου άρθρου της Νομικής Υπηρεσίας. Τι λέει αυτό; Λέει ότι χρειάζεται να αλλάξουμε τη διατύπωση «απολαμβάνει τα συνήθη προνόμια και ασυλίες που απολαμβάνουν στην Ελλάδα οι ξένες διπλωματικές αποστολές» και θα έπρεπε να αντικατασταθεί -λέει η Νομική Υπηρεσία - από την πλέον δόκιμη διατύπωση «απολαύει των συνήθων προνομίων και ασυλιών των οποίων απολαύουν στην Ελλάδα οι ξένες διπλωματικές αποστολές». Κάποιοι θεωρούν ότι απλώς είναι καλύτερη δημοτική το πρώτο σε σχέση με το δεύτερο. Εγώ πιστεύω ότι μάλλον το δεύτερο αποδίδει καλύτερα το νόημα και γι’ αυτό κάνω δεκτή την παρατήρηση.
Κύριε Υπουργέ, αυτή είναι νομοτεχνική βελτίωση;
Ναι, είναι νομοτεχνική βελτίωση.
Καταθέστε την κιόλας.
Είναι στο κείμενο της Έκθεσης της Επιστημονικής Υπηρεσίας.
Ωραία. Επ’ αυτής θέλετε να πείτε κάτι; Θα κατατεθεί, για να τη δουν και οι εισηγητές.
Θα κατατεθεί. Την ανακοίνωσα τώρα. Μου επεσήμανε και η εισηγήτρια η κυρία Τζάκρη και άλλοι ομιλητές πως θα πρέπει να την κάνω δεκτή. Σε ό,τι αφορά τα προνόμια τα οποία θα απολαμβάνουν οι διπλωματικές αποστολές, είναι αλήθεια ότι οι διπλωματικές αποστολές απολαμβάνουν προνόμια συγκεκριμένα, τα οποία όμως διευρύνονται ή περιορίζονται, σε σχέση με τους όρους αμοιβαιότητας. Άρα, σε θέματα στα οποία δεν υπάρχει αμοιβαιότητα, με πολλή δυσκολία δίνονται από την ελληνική διοίκηση. Αυτές είναι διοικητικές πράξεις. Αναγνωρίζεται ένα γενικό πλαίσιο και νομίζω ότι, εάν και εφόσον υπάρχει ανάγκη να ορισθεί κάποιος εκπρόσωπος του Τάγματος στην Ελλάδα ως διπλωματικός σύνδεσμος ή πρέσβης, τότε θα κριθούν από την ελληνική υπηρεσία του Υπουργείου Εξωτερικών, από την Υπηρεσία της Εθιμοτυπίας του Υπουργείου Εξωτερικών, που είναι αρμόδια γι’ αυτό, οι όροι αμοιβαιότητας επάνω στους οποίους θα εδράζονται τα προνόμια και με τη συνήθη διαδικασία θα αποδοθούν αυτά. Δεν νομίζω ότι χρειάζεται κάτι άλλο. Κλείνοντας, θέλω να πω ότι αυτή η Κύρωση γίνεται σήμερα εν όψει μιας πολύ σημαντικής επίσκεψης. Η επίσημη επίσκεψη του Πάπα της Ρώμης και προκαθημένου της Καθολικής Εκκλησίας, που γίνεται στην Ελλάδα - μετά από είκοσι χρόνια που έχει να γίνει επίσημη επίσκεψη Πάπα της Ρώμης στην Ελλάδα, είναι μία σημαντική ευκαιρία για την ανάδειξη των χριστιανικών δεσμών οι οποίοι μας συνδέουν, την ανάδειξη του ρόλου του Βατικανού στα ανθρωπιστικά ζητήματα, αλλά, βέβαια, και την εμβάθυνση της συνείδησης ότι εδώ, στην Ελλάδα, σε αυτήν την πλευρά της Μεσογείου, υπερασπιζόμαστε χριστιανικές αξίες και τις υπερασπιζόμαστε μέσα στα πλαίσια του Διεθνούς Δικαίου, του σεβασμού των ανθρωπίνων δικαιωμάτων, του σεβασμού της ανθρώπινης ύπαρξης και κάνει ο ελληνικός λαός, αλλά και η ελληνική Κυβέρνηση και όλα τα όργανα της ελληνικής Κυβέρνησης, οτιδήποτε είναι δυνατό για την προστασία αυτών των δικαιωμάτων, σε αντίθεση με γείτονες χώρες, οι οποίες πολλές φορές ακόμα και εκμεταλλεύονται κρατικά αδύναμους ανθρώπους, όπως πρόσφυγες και μετανάστες, για την επιδίωξη πολιτικών σκοπών. Γι’ αυτό, λοιπόν, είναι σημαντικό να δείξουμε ότι το πλαίσιο των σχέσεων που θέλουμε να έχουμε και να οικοδομήσουμε και στο μέλλον με το Βατικανό είναι πολυεπίπεδο. Το κυρίαρχο τάγμα της Μάλτας είναι ένας οργανισμός άμεσα συνδεδεμένος με το Βατικανό και για αυτό θεωρώ ότι είναι εξαιρετικά επίκαιρη η κύρωση από την ελληνική Βουλή και ευχαριστώ τη συντριπτική πλειοψηφία των κομμάτων για την αμέριστη υποστήριξή τους σε αυτό το νομοσχέδιο. Ευχαριστώ πολύ.
Και εγώ ευχαριστώ, κύριε Υπουργέ. Απ’ ό,τι άκουσα η νομοτεχνική βελτίωση ήταν απλή, δεν νομίζω να θέλετε κάποια παρατήρηση. Δεν δείχνει ότι αλλάζει κάτι το κείμενο. Θέλει κάποιος τον λόγο; Κανείς. Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εξωτερικών «Για την κύρωση της διά ανταλλαγής ρηματικών διακοινώσεων Συμφωνίας για τη σύναψη διπλωματικών σχέσεων μεταξύ της Ελληνικής Δημοκρατίας και του Κυρίαρχου Στρατιωτικού Νοσοκομειακού Τάγματος του Αγίου Ιωάννη των Ιεροσολύμων της Ρόδου και της Μάλτας και της περιεχόμενης σε ρηματική διακοίνωση της Καγκελαρίας του Κυρίαρχου Στρατιωτικού Νοσοκομειακού Τάγματος του Αγίου Ιωάννη των Ιεροσολύμων της Ρόδου και της Μάλτας, μονομερούς δήλωσης». Εισερχόμαστε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά. Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής: Για την κύρωση...μεταξύ της Ελληνικής Δημοκρατίας και του Κυρίαρχου Στρατιωτικού Νοσοκομειακού Τάγματος του Αγίου Ιωάννη των Ιεροσολύμων της Ρόδου και της Μάλτας...μονομερούς δήλωσης Επί της αρχής ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: ΝΑΙ Άρθρο πρώτο ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: ΝΑΙ Άρθρο δεύτερο όπως τροπ. ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: ΝΑΙ Ακροτελεύτιο άρθρο ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: ΝΑΙ Επί του συνόλου ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: ΝΑΙ
Συνεπώς το σχέδιο νόμου του Υπουργείου Εξωτερικών «Για την κύρωση της διά ανταλλαγής ρηματικών διακοινώσεων Συμφωνίας για τη σύναψη διπλωματικών σχέσεων μεταξύ της Ελληνικής Δημοκρατίας και του Κυρίαρχου Στρατιωτικού Νοσοκομειακού Τάγματος του Αγίου Ιωάννη των Ιεροσολύμων της Ρόδου και της Μάλτας και της περιεχόμενης σε ρηματική διακοίνωση της Καγκελαρίας του Κυρίαρχου Στρατιωτικού Νοσοκομειακού Τάγματος του Αγίου Ιωάννη των Ιεροσολύμων της Ρόδου και της Μάλτας, μονομερούς δήλωσης», έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.
Το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 12: 28΄λύεται η συνεδρίαση για αύριο Παρασκευή 3 Δεκεμβρίου 2021 και ώρα 09.00΄ με αντικείμενο εργασιών του Σώματος κοινοβουλευτικός έλεγχος, συζήτηση επίκαιρων ερωτήσεων.